title: Pikku Hirvilammi

text: Lampi on 80 metriä pitkä ja 40 metriä leveä suolampi Hirvilamminsuon keskellä. Vatkaa lähimmälle kivennäismaalla olevaan metsään on 100 metriä ja etäisyys Hirvilammille on yli 350 metriä. Lampeen ei tule suo-ojia eikä siitä lähde laskuojia.


title: Pitkäjärvi (Hämeenlinna)

text: Pitkäjärvi on Kanta-Hämeessä Hämeenlinnassa oleva järvi, joka kuuluu Ilmetynjoen valuma-alueeseen. Joki kuuluu Kokemäenjoen vesistön Loimijoen valuma-alueella olevaan Turpoonjoen valuma-alueeseen.


title: Pitkäjärvi (Hämeenlinna)

text: Järven pinta-ala on 36 hehtaaria ja sen pituus on 1,3 kilometriä ja leveys 500 metriä. Siihen laskee viisi suo- tai metsäojaa, joista yksi on Hirvilammi laskuoja. Järven luusua sijaitsee järven lounaisrannalla, josta saa alkuunsa 1,2 kilometriä pitkä laskuoja Myllyjärveen..


title: Pitkäjärvi (Hämeenlinna)

text: Järven rantaviiva on 3,8 kilometriä pitkä ja sen ranta on pääosin moreenipohjaista metsämaastoa, joskin kolmessa kohtaa on rannassa suomaata. Järvessä on kaksi saarta ja se on hyvin kivinen. Rannoille on rakennettu neljä loma-asuntoa, joille johtaa tiet Lietsasta tai valtatieltä 10.


title: Pitkäjärvi (Hämeenlinna)

text: Vuoden 1884 Senaatin kartastossa järvi nimenä luki "Pitkäjärvi", mutta silloin järvi oli nykyistä pitempi. Selkeimmät erot nykykarttoihin löytyvät rantaviivassa, tulo-ojan suu ei enää ole pitkä lahti, kun järven luoteispää ei työnny leveänä pitkälle, kun eteläpään lahdet ovat suoristuneet ja järvi on ympäristön mäkiin nähden lyhentynyt. Myös koillisrannan pullea keskikohta on ohentunut ja sen paikalla on suota. Senaatin karttaan on yleensä merkitty suuret saaret, mutta nykyjärven pohjoispään saari puuttuu. Näiden erojen vuoksi on mahdollista, että järven vedenpintaa olisi tämän jälkeen laskettu.


title: Eirik Verås Larsen

text: Eirik Verås Larsen (s. 26. maaliskuuta 1976 Flekkefjord) on norjalainen ratameloja ja olympiavoittaja. 182 senttimetriä pitkä ja 80 kilogrammaa painava Verås Larsen edustaa Flekkefjord KK:ta. Hän kilpailee kajakeilla.


title: Eirik Verås Larsen

text: Verås Larsen saavutti ensimmäisen olympiakultansa kajakkiyksikön 1 000 metriltä vuoden 2004 kesäolympialaisista Ateenasta. Noista kisoista hän saavutti myös pronssia kajakkikaksikosta. Vuoden 2008 kesäolympialaisista Pekingistä Verås Larsen saavutti hopeaa kajakkiyksikön 1 000 metriltä, ja vuoden 2012 kesäolympialaisista Lontoosta hän saavutti uransa toisen olympiakullan samasta luokasta.


title: Eirik Verås Larsen

text: Verås Larsen on saavuttanut MM-kilpailuista kolme kultaa, yhden hopean ja kaksi pronssia. Mitaleista kaksi kultaa ja molemmat pronssit ovat henkilökohtaisilta matkoilta. EM-kilpailuista Verås Larsen on saavuttanut peräti seitsemän kultaa, yhden hopean ja yhden pronssin. Mitaleista kolme kultaa ja yksi hopea ovat henkilökohtaisilta matkoilta. Verås Larsenilla on myös kaksi maratonmelonnan kajakkikaksikon maailmanmestaruutta.


title: Eirik Verås Larsen

text: Verås Larsenin vaimo Mira Verås Larsen on itsekin meloja. Hän toimi Norjan lipunkantajana vuoden 2012 kesäolympialaisten avajaisissa. Eirik toimi lipunkantajana samojen kisojen päättäjäisissä. Mira Verås Larsenin isoisoisä on voimistelun olympiavoittaja Osvald Falch.


title: Suomen tulevaisuus

text: Suomen tulevaisuus on suomalainen tiedesarja, jonka on luonut Franck Media. "Suomen tulevaisuuden" pilottijakso esitettiin MTV3-kanavalla 29.3.2015. Ensimmäinen tuotantokausi alkaa tammikuussa 2016 ja toinen vuonna 2017. Tiedesarjan on tuottanut Michael Franck ja sen juontaa professori Howard Jacobs. Sarjan käsikirjoittaa ja ohjaa Nina Pulkkis. Sarjassa tutustutaan niihin toimijoihin, teknologioihin ja innovaatioihin, joiden voimalla Suomen tulevaisuutta rakennetaan.


Suomen tulevaisuus


title: Myllyjärvi (Hämeenlinnan Lietsa)

text: Myllyjärvi on Kanta-Hämeessä Hämeenlinnassa oleva järvi, joka kuuluu Ilmetynjoen valuma-alueeseen. Joki kuuluu Kokemäenjoen vesistön Loimijoen valuma-alueella olevaan Turpoonjoen valuma-alueeseen.


title: Myllyjärvi (Hämeenlinnan Lietsa)

text: Järven pinta-ala on 40 hehtaaria ja sen pituus on 950 metriä ja leveys 800 metriä. Siihen laskee neljä suo-ojaa, joista yksi on Pitkäjärven laskujoki. Järven luusua sijaitsee järven etelärannalla, josta saa alkuunsa 3,6 kilometriä pitkä Jokiniitunjoki. Joki on padottu Myllylammi, Nyypakanlammi, Onkilammi, Pernunjärvi, Pikku Hirvilammin kohdalta.


title: Myllyjärvi (Hämeenlinnan Lietsa)

text: Järven rantaviiva on 4,8 kilometriä pitkä ja sen ranta on pääosin moreenipohjaista metsämaastoa. Kolmessa kohdassa rannat ovat soistuneita. Järvi on kivinen ja siinä on kolme suurta saata, joista yhtä kutsutaan Leppisaareksi. Näiden lisäksi on 10 pikkusaarta tai luotoa. Muualle paitsi järven länsirannalle on rakennettu loma-asuntoja, joille johtaa tiet valtatieltä 10 tai kantatieltä 54.


title: Myllyjärvi (Hämeenlinnan Lietsa)

text: Vuoden 1884 Senaatin kartastossa järvi nimenä luki "Myllyjärvi". Kun Senaatin kartaston rantaviivaa vertaa nykykarttojen rantaviivaan, huomaa niissä selviä eroja. Palsanlahti on nykyään pyöreä ja lyhyt, kun se Senaatin kartastossa oli pitkä ja terävän muotoinen. Syvän lahden paikalla on nykyään avosuota. Nykykartan niemi nimeltään Pitkäpussi puuttui Senaatin kartassa ja se tilalla oli pyöreä saari. Järven vastarannalla oli Senaatin kartassa lyhyt niemi ja pyöreä saari. Nykykartan niemi on leveä ja saaren tilalla on useita saaria, jotka muodostavat ketjun järven ylitse. Selvä ero löytyy nykisen kartan Kivennokan kohdalla. Voidaan pitää selvänä, että järven vedenpintaa on jossakin vaiheessa laskettu.


title: Myllylammi (Hämeenlinnan Lietsa)

text: Myllylammi on Kanta-Hämeessä Hämeenlinnassa oleva tekolampi, joka kuuluu Ilmetynjoen valuma-alueeseen. Joki kuuluu Kokemäenjoen vesistön Loimijoen valuma-alueella olevaan Turpoonjoen valuma-alueeseen.


title: Myllylammi (Hämeenlinnan Lietsa)

text: Lampi on patoamalla aikaansaatu patoallas, joka on 90 metriä pitkä. Se patoaa Jokiniitunjoken vettä, joka laskee siihen 300 metriä ylempää. Padon jälkeen joki virtaa vielä 3,3 kilometriä, ennen laskuaan Pääjärveen. lampi kuuluu läheiselle talolle.


title: Myllylammi (Hämeenlinnan Lietsa)

text: Vuoden 1855−1856 Kalmbergin kartastossa lammen kohdalla oli joessa vesimylly. Myös joen alajuoksulla oli joessa vesimylly. Vuoden 1884 Senaatin kartastossa jokeen oli piirretty pieni lampi ja vesimylly.


title: Talousjohtajabarometri

text: Talousjohtajabarometri on reaalitalouden tilaa ja näkymiä kuvaava tutkimus. Talousjohtajabarometrissa haastatellaan puolivuosittain Suomen 500 suurimman yrityksen talousjohtajia. Barometri toteutetaan kaksi kertaa vuodessa. Talousjohtajabarometri on toteutettu ensimmäisen kerran keväällä 2008.


title: Talousjohtajabarometri

text: Talousjohtajabarometri on hyvä tuki kansantalouden tilaa ja lähitulevaisuuden kehitystä arvioitaessa. Tutkimuksen arvo on laajan toimialaotannan lisäksi näkökulmavalinnassa: yrityspäättäjät tuovat äänensä kuuluville.


title: Talousjohtajabarometri

text: Tutkimushorisonttina on tutkimushetkeä seuraavat 6-12 kk. Tutkimus selvittää reaalitalouden tilaa kolmesta näkökulmasta:


title: Talousjohtajabarometri

text: Talousjohtajabarometrin ovat synnyttäneet KTM Jari Kolehmainen s. 1972 ja DI Jari Vesanen s. 1972. He huomasivat, että perinteiset talouden indikaattorit eivät kykene ennustamaan taloudessa tapahtuvia epäjatkuvuuskohtia - lamaa tai noususuhdannetta. Tyypillisesti monet indikaattorit johdetaan historiatiedosta/tilastoista, jolloin talouden kriisit tai noususuhdanteet eivät tule näkyviin perinteisissä indikaattoreissa. He päätyivät siihen, että suuryhtiöiden talousjohtajilla on paras näkemys talouden tilasta. He päättivät aloittaa kaksi kertaa vuodessa toteutettavan Talousjohtajabarometrin, jossa talousjohtajia haastatellaan tulevasta kehityksestä.


title: Talousjohtajabarometri

text: Ensimmäinen Talousjohtajabarometri toteutettiin vuonna 2008, jolloin elettiin finanssikriisin syvintä vaihetta. Talousjohtajabarometri on osoittautunut varsin tarkaksi tulevaa talouskehitystä kuvaavaksi malliksi. Barometrin avulla seurataan myös työllisyyskehitystä. Vaalien alla 2015 Suomen silloinen Kokoomuksen puheenjohtaja ja pääministeri Alexander Stubb pääsi vastaamaan barometriin pohjautuviin kysymyksiin Ylen vaalitentissä.


title: Talousjohtajabarometri

text: Talousjohtajabarometrin tuloksista kirjoitetaan laajasti suomalaisissa talousmedioissa ja se on vakiinnuttanut paikkansa suomalaisten talousbarometrien joukossa. Muun muassa seuraavat valtalehdet ovat käsitelleet barometriä: Kauppalehti, Talouselämä, Taloussanomat.


title: Kukka- ja lintumaalaukset

text: Kukka- ja lintumaalaukset ovat yksi kiinalaisen maalaustaiteen genreistä. Kukka- ja lintumaalaukset keskittyvät tyypillisesti esittämään eläimiä ja kasveja.


title: Kukka- ja lintumaalaukset

text: Ensimmäinen tunnettu kukka- ja lintumaalaus on itäisen Han-dynastian ajalta 25-250 jaa. tehty korppeja puun oksalla esittävä talon ulkoseinälle tehty maalaus. Ensimmäinen kukka- ja lintumaalauksiin erikoistunut taiteilija oli kuitenkin 300-luvulla elänyt Liu Yinzu, joka tunnetaan puolestaan 500-luvulla eläneet taidekriitikko Xie Hen teoksista. Omaksi genrekseen kukka- ja lintumaalaukset muodostuivat viiden dynastian ajalla 907–960. Tuon ajan tunnetut maalarit Huang Quan, Huang Jucai ja Xu Xi vaikuttivat myös myöhemmin Song-dynastian ajalla eläneisiin maalareihin. Pohjoisen Song-dynastian loppukaudella keisari Huizong (1082– 1135) tuki taiteita ja maalasi teoksia itsekin.


title: Kukka- ja lintumaalaukset

text: Yuan-dynastian aikana vuosina 1279–1368 kukka- ja lintumaalauksia tekivät konservatiiviset hovimaalarit ja oppineistoon kuuluvat amatöörimaalarit. Hovimaalarit noudattivat Song-dynastian ajan tyyliä, mutta amatöörimaalarit kuten Zhao Mengfu (1254– 1322), Wu Zhen (1280–1354) ja Wang Mian (1287– 1359) alkoivat kuvata maalauksissa uusina aiheina luumun kukkia ja bambuja. Yuan-dynastiaa seuranneen Ming-dynastian tunnettuihin kukka- ja lintumaalareihin lukeutuivat Lin Liang (1416–1468), Shen Zhou (1427– 1509), Tang Yin (1470– 1524), Chen Chun (1483– 1544) ja Xu Wei (1521– 1593). Kukka- ja lintumaalaukset säilyivät genrenä Ming-dynastiaa seuranneessa Qing-dynastiassa. Qing-dynastian yhteydet eurooppalaisiin toivat uusia tekniikoita Kiinalaiseen maalaustaiteeseen. Kiinalaiset maalarit oppivat käyttämään öljyvärejä luomaan vaikutelman kolmiulotteisuudesta käyttämällä perspektiiviä, valoa ja sävyä. Qing-dynastian aikaisia maalareita olivat esimerkiksi Zhang Weibang, Shen Quan, Ren Bonian ja Zhao Zhiqian.


title: Kukka- ja lintumaalaukset

text: 1900-luvun johtava kukka- ja lintumaalari oli Qi Baishi (1864– 1957). Baishin maalausten yleisimpiä aiheita olivat kalat, katkaravut, ravut ja sammakot. Yu Fei’an (1889– 1959) maalasi puolestaan teoksiaan Song-dynastian tyylillä. Kiinan kansantasavallan perustamisen jälkeen vuonna 1949 maalauksilla ajettiin kommunistisen puolueen propagandaa ja ennen vuotta 1980 lähes kaikki taiteilijat työskentelivät valtiolle. Vasta 1970-luvun kulttuurivallankumouksen loppumisen jälkeen taiteilijat saattoivat alkaa esittää maalauksissaan vapaammin henkilökohtaisia tunteitaan. Lin Fengmian (1900–1991) pyrki luomaan kukka- ja lintumaalauksillaan vaikutelmaa yksinäisyydestä.


title: Glenn Murray

text: Glenn Murray (s. 25. syyskuuta 1983 Maryport) on englantilainen jalkapalloilija, joka edustaa Valioliigassa pelaavaa AFC Bournemouthia. Pelipaikaltaan oikeajalkainen Murray on keskushyökkääjä.


title: Glenn Murray

text: Murrayn ensimmäinen seura oli Englannin kahdeksanneksi korkeimman sarjatason Workington Reds, jota hän edusti vuodet 2002-2004. Vuonna 2004 hän edusti myös yhdysvaltalaista Wilmington Hammerheadsia ja Englannin konferenssin Barrow AFC:tä, jossa hän pelasi kuusi ottelua tehden yhtä monta maalia.


title: Glenn Murray

text: Vuodet 2005-2007 Murray edusti Carlisle Unitedia. Ensimmäisellä Murrayn kaudella seura pelasi vielä konferenssissä, mutta Murrayn lähdettyä seurasta, oli sen sarjataso Ykkösliiga. Murray pelasi Carlisle Unitedin paidassa 46 ottelua tehden niissä viisi maalia. Vuosina 2006-2007 hän oli lainalla Kakkosliigan seuroissa Stockport Countyssä ja Rochdale AFC:ssä.


title: Glenn Murray

text: Murray oli vuodet 2006-2007 lainalla Rochdale AFC:ssä, jossa hän teki 12 pelaamassaan ottelussa neljä maalia. Lainansa päätteeksi, tammikuussa 2007 Murray siirtyi pysyvällä sopimuksella Kakkosliigan seuraan, jota hän edusti kauden 2007-2008 tehden 42 pelaamassaan Kakkosliigan ottelussa 21 maalia.


title: Glenn Murray

text: Tammikuussa 2008 Murray siirtyi Rochdalesta Ykkösliigan Brighton & Hove Albioniin. Hän edusti seuraa neljän kauden ajan, joista viimeisen, kauden 2010-2011, jälkeen Brighton nousi Englannin toiseksi korkeimmalle sarjatasolle Mestaruussarjaan voitettuaan Ykkösliigan. Murray teki Brightonin paidassa pelaamassaan 118 ottelussa 53 maalia, joista 22 syntyi kauden 2010-2011 aikana.


title: Glenn Murray

text: Heinäkuussa 2011 Murray siirtyi Mestaruussarjan Crystal Palace FC:hen. Toisella kaudellaan seurassa, eli kaudella 2012-2013, Murray teki 42 pelissä 30 osumaa ja voitti koko Mestaruussarjan maalikuninkuuden. Crystal Palace nousi kauden päätteeksi myös Valioliigaan kaudeksi 2013-2014. Murray teki debyyttinsä Valioliigassa helmikuussa 2014 West Bromwich Albionia vastaan. Avausmaali syntyi seuraavassa kuussa Swansea Cityn verkkoon.


title: Glenn Murray

text: Kauden 2014-2015 syyspuolikkaan Murray oli lainassa Mestaruussarjan Reading FC:ssä tehden 18 pelaamassaan ottelussa kahdeksan maalia. Palattuaan tammikuussa 2015 Crystal Palaceen Murray onnistui kevätkaudella maalinteossa Valioliigassa seitsemästi.


title: Glenn Murray

text: Murray siirtyi kesällä 2015 Valioliigaan nousseeseen Bournemouthiin 5,4 miljoonan euron siirtosummalla.


title: Perustulokeskustelu Suomessa

text: Perustulosta käyty keskustelu Suomessa.


title: Perustulokeskustelu Suomessa

text:
Ammattiliitot ovat perinteisesti vastustaneet perustuloa, koska se heikentäisi ammattiliittojen neuvotteluvoimaa ja voisi myöhemmin johtaa vähimmäispalkoista luopumiseen. SAK:n
Ilkka Kaukoranta on kutsunut Suomen perustulokokeilua hyödyttömäksi.


title: Perustulokeskustelu Suomessa

text: Vuoden 1987 eduskuntavaaleissa Keskusta, Kokoomus ja SKDL ilmoittivat kannattavansa perustuloa. Suomen ylioppilaskuntien liitto kritisoi vuonna 1999 tehtyä selvitystä perustulon unohtamisesta. Ylioppilaslehden kyselyssä 2007 Keskustanuoret, kokoomusnuoret ja vasemmistonuoret suhtautuivat perustuloon myönteisesti.


title: Perustulokeskustelu Suomessa

text: Suomen Keskustanuoret ajaa negatiivista tuloveroa. Se loisi liukuvasti muuttuvan sosiaaliturvan, jolloin lisätyöstä saatavasta palkasta jäisi aina kannustava osuus yksilölle. Tuet voitaisiin tarvittaessa väärinkäytösten ilmetessä periä takaisin korotuksen kera. Vasemmistoliitto on puhunut 530 euron perustulosta, mutta heidän ehdotuksensa ei olisi aito perustulo vaan nykyisten tukien yhtenäistys.


title: Perustulokeskustelu Suomessa

text: Iltalehti haastatteli eri puolueiden puheenjohtajia perustulosta vuonna 2009. Vihreiden eduskuntaryhmän tuolloinen puheenjohtaja Ville Niinistö sanoi, että työn muodot ovat muuttuneet ja jo puolet työvoimasta on perinteisten vakituisten työsuhteiden ulkopuolella. Nykyinen sosiaaliturva ei hänen mielestään kannusta uusien ratkaisujen tekemiseen, jolloin yrittäjyys, kulttuuriala ja uudenlaiset pienpalvelut eivät kehity. Vasemmiston Paavo Arhinmäki piti yhtenä tavoitteena puolueen omaa perustulomallia, jossa olisi mahdollisuus syyperustaiseen lisään. RKP:n entisen puheenjohtajan Stefan Wallinin mukaan puolue on ollut varauksellinen perustuloa kohtaan. Sosiaaliturvan täytyy olla kannustavaa eikä ”turvaverkosta saa tulla riippumattoa”. Perussuomalaisten puheenjohtaja Timo Soinilla ei hänellä ole yksiselitteisen torjuvaa kantaa asiaan, mutta työn ja hyvinvoinnin välisen kytköksen irrottaminen olisi ”iso juttu”. Kristillisdemokraattien puheenjohtaja Päivi Räsänen sanoi olevansa huolissaan siitä, että vastikkeeton kansalaispalkka saattaisi syrjäyttää ja kannustaa elämään tällaisen tulon varassa.


title: Perustulokeskustelu Suomessa

text: Suomen kommunistinen puolue on puhunut yli 800 euron perustulosta. Myös Itsenäisyyspuolue on eduskuntavaaliohjelmassaan ilmoittanut kannattavansa valikoivaa perustuloa, joka rohkaisee toimeliaisuuteen ja turvaa riittävän toimeentulon. Perustulon piiriin kuuluisivat Itsenäisyyspuolueen mukaan esimerkiksi pienituloiset eläkeläiset, työttömyystuen ja sosiaalitukien varassa elävät, opiskelijat ja prekaarit.


title: Perustulokeskustelu Suomessa

text: Taloustieteen tohtori ja pankkiiri Björn Wahlroos kannatti 850–1 000 euron perustuloa Uutispäivä Demarin haastattelussa 30. huhtikuuta 2001. Seuraavana päivänä SDP:n tuolloinen ministeri Sinikka Mönkäre tuomitsi ehdotuksen ”epärealistiseksi” ja SDP:n kansanedustaja Tuula Haatainen tuomitsi Wahlroosin ”tavallisen ihmisen arkea ymmärtämättömäksi”. Sinikka Mönkäre vastusti perustuloa myös TV1:n väittelyssä, jossa Osmo Soininvaara puhui perustulon puolesta. Vihreiden ja erityisesti Soinivaaran mallia on kannattanut myös Suomen Yrittäjien entinen puheenjohtaja Eero Lehti, jonka mukaan heikko-osaisten suhteen pitäisi toimia joustavasti niin, että ihminen saa tuottavuutensa mukaisen palkan, mutta sosiaaliset järjestelmät antavat hänelle yhteiskunnassa sovitun lopun elintason.


title: Perustulokeskustelu Suomessa

text: Seppo Lindblomin vuoden 2003 väitöskirja pitää perustuloa postmodernina ratkaisuna, joka auttaisi työmarkkinoilta syrjäytyneitä.


title: Perustulokeskustelu Suomessa

text: Vuoden 2003 syksyllä Elinkeinoelämän tutkimuslaitos julkaisi laajan teoksen ”Kansantalous 2028”, jossa pidettiin perustuloa ja tasaveroa hyvänä vaihtoehtona.


title: Perustulokeskustelu Suomessa

text: Filosofi Jukka Hankamäki luonnosteli oman ehdotuksensa perustulojärjestelmäksi teoksessaan "Työttömän kuolema – Johdatus uuteen työyhteiskuntaan ja työn filosofiaan" (Yliopistopaino 2005). Hankamäki hylkää kaikille maksettavan perustulon mutta kannattaa sosiaalietuuksien tilkkutäkin korvaavaa perustuloa, joka lopettaisi omistamis- ja yritteliäisyysvihamielisen sosiaalietuusjärjestelmän, kannustaisi toimintaan, poistaisi epäoikeudenmukaisiksi koetut takaisinperinnät, korjaisi tieteilijöiden, taiteilijoiden ja opiskelijoiden asemaa ja mahdollistaisi myös elämäntapa-ammatit sekä sentyyppisen arvotuotannon, jota ei voida organisoida palkka- tai yrittäjätyöksi. Perustulon maksaminen ja saajan ammatillisen statuksen selvittäminen kuuluisivat negatiivisen tuloverojärjestelmän tavoin verohallinnon piiriin, mikä poistaisi kalliiksi käyvän päällekkäisen byrokratian ja ohjaisi sosiaalitoimen voimavarat varsinaiseen sosiaalityöhön.


title: Perustulokeskustelu Suomessa

text: SDP on vastustanut perustuloa, sillä puolueen mukaan se on kallis ja aiheuttaa syrjäytymistä. SDP:n Kalevi Sorsa -säätiön vuoden 2007 raportti tyrmää perustulon ja haluaa sen sijaan vastikkeellistaa sosiaaliturvaa sekä vahvistaa vastaanottovelvollisuutta. Iltalehden haastattelussa 2009 eduskuntaryhmän puheenjohtaja Tarja Filatov puhui syyperustaisuuden puolesta. Hänen mielestään sosiaaliturvassa on ongelmallista, että se on kovin erisuuruinen opiskelijalle, sairaalle ja työttömälle. Perustason pitäisi kuitenkin olla riittävä, jotta toimeentulotukea tarvittaisiin vain ääritapauksissa.


title: Perustulokeskustelu Suomessa

text: Matti Vanhanen on kertonut pääministerinä ollessaan 2007, että hän kannattaa ”valikoivaa perustuloa” ja haluaisi saada sen voimaan vuonna 2011. Vanhasen mukaan perustuloa saisivat ne, jotka muutenkin elävät minimipäivärahojen ja kansaneläkkeen varassa ja joutuvat hakemaan toimeentulotukea ja asumistukea. Iltalehden haastattelussa vuonna 2009 hän sanoi, että Keskustalla on pitkään ollut ”perussympaattinen” asenne perustuloon, kunhan se on aina työntekoon kannustava.


title: Perustulokeskustelu Suomessa

text: Kokoomuksen puheenjohtaja Jyrki Katainen sanoi Iltalehden haastattelussa 2009, että pitää hyvänä perustuloon sisältyvää ajatusta, että kaikkea työtä kannattaisi ottaa vastaan. Hän kuitenkin epäilee, että perustulon toteuttaminen olisi hankalaa ja positiiviset vaikutukset tulisivat viiveellä. Hän pani enemmän toivoa Sata-komitean mahdollisuuksiin.


title: Perustulokeskustelu Suomessa

text: Sata-komiteassa kuitenkin ”omien kannattajajoukkojensa etujensa ajamiseen keskittyneet” työmarkkinajärjestöt torjuivat ehdotuksen tulojen ja sosiaaliturvan yhteensovittamisesta. Tämä halu pitää perusturvan ja ansiosidonnaisen turvan ero suurena liitetään usein mm. SAK:n haluun houkutella työntekijöitä työttömyyskassojensa jäseniksi.


title: Perustulokeskustelu Suomessa

text: Osmo Soininvaaran mukaan perustuloon voi yhdistää samat huolenpidon muodot kuin tähänkin asti: kun joku on elänyt perustulon varassa vaikka kolmen kuukauden ajan, sosiaalityöntekijä voisi tulla katsomaan kuinka tuensaaja voi.


title: Perustulokeskustelu Suomessa

text: Heikki Hiilamo kirjoittaa, että perustulo on joillekin ideologinen kysymys: perustulomilitanttien ajatuksen mukaan sillä rangaistaan omaisuutta haalinutta kapitalistia ja jaetaan omaisuus köyhille. Militanttien joukko koostuu ennen kaikkea filosofeista, eikä mukana juuriole sosiaalipolitiikan tai taloustieteen asiantuntijoita. Hän esittää perustulon vaikutukselle kaksi vaihtoehtoa: se joko nostaa palkko tai alentaa niitä. Perustulo voi johtaa myös siihen että työpaikat yhä enenevässä määrin korvataan koneilla.


title: Perustulokeskustelu Suomessa

text: ”Prekariaatin” vaatimuksia noin tuhannen euron kansalaispalkasta on pidetty mahdollisimman huonona mainoksena senkaltaisille perustulomalleille, jonka esimerkiksi Vihreät esittivät 2009.


title: Perustulokeskustelu Suomessa

text: Vasemmistonuoret lanseerasi Massit massoille! -perustulokampanjan marraskuussa 2011. Kampanjan avulla halutaan lisätä ihmisten tietoa perustulosta ja osoittaa, kuinka perustulo parantaisi ihmisten epävarmemmaksi muuttunutta arkea.


title: Perustulokeskustelu Suomessa

text: Joulukuussa 2018 Keskusta-puolueen puheenjohtaja Juha Sipilä ei kannata perustuloa. Sipilän mielestä sosiaaliturvan uudistamisen ydin on aktiivisuudessa. Sipilän mukaan Suomella ei ole varaa passivoiviin perustulomalleihin.


title: Perustulokeskustelu Suomessa

text: Vuonna 2001 Suomen Kuvalehti kysyi 500 ihmiseltä kansalaispalkasta. Vanhemmat ihmiset hyväksyivät kansalaispalkan nuoria yleisemmin. Vasemmistoliiton äänestäjiksi ilmoittautuneista melkein 50 % hyväksyi kansalaispalkan, vihreiden 37 %, SDP:n 36 %, Keskustan 29 % ja Kokoomuksen 24 %. THL:n julkaisemassa Yhteiskuntapolitiikka-lehdessä julkaistiin 2002 teetetty kyselytutkimus perustulon kannatuksesta. Suomalaisten enemmistön todetaan olevan selkeästi perustulon kannalla, joskin kannatusaste vaihtelee käytetyn muotoilun mukaan: suomalaisista 76 % kannatti negatiivista tuloveroa, 63 % perustuloa ja 59 % kansalaispalkkaa. Kokoomus teki myöhemmin vuonna 2005 laajemman 2 510 ihmistä käsittäneen kyselyn. Kyselyssä 58 % kokoomuslaisista tuki perustuloa, mikäli se yksinkertaistaisi perusturvaa.


title: Perustulokeskustelu Suomessa

text: Vuoden 2015 eduskuntavaaleissa Yle:n vaalikoneessa esitettiin ehdokkaille väite: "Suomessa on siirryttävä perustuloon joka korvaisi nykyisen sosiaaliturvan vähimmäistason." Suurin osa (66 %) kaikista vastanneista ehdokkaista vastasi olevansa samaa mieltä. Suurinta kannatus oli Köyhien Asialla-puolueen (100 %), Piraattipuolueen (100 %), Vihreiden (99 %), Itsenäisyyspuolueen (96 %) ja Vasemmistoliiton (95 %) ehdokkailla. Ainoastaan kolmen puolueen ehdokkaista perustulon kannattajat olivat vähemmistössä: Kristillisdemokraattien (38 %), Kokoomuksen (33 %) ja SDP:n (22 %).


title: Perustulokeskustelu Suomessa

text:
Puolueet, joissa perustulon kannatus on kirjattu puolueohjelmaan:
Puolueet, joissa on tehty linjaus perustulon puolesta:


title: Perustulokeskustelu Suomessa

text: Vasemmistolainen taloustutkija Jan Otto Andersson esitti mallin, jossa kansalaistulo olisi voinut vuoden 1988 tilanteessa olla 2 000 markkaa kuussa, jolloin bruttoveroasteeksi olisi tullut noin 50 %. Kansalaistulon kokonaiskustannus olisi 24 miljardia markkaa ja se kerättäisiin verottamalla kaikkia muita tuloja kuin kansalaistuloa 27 %:n tuloverolla ja asettamalla arvonlisäveroksi 25 %. Lisäksi luonnonvarojen käytön, omaisuuden ja perintöjen verotusta kiristettäisiin. Myöhemmin Andersson on lisännyt kansalaistulomalliinsa mahdollisuuden kansalaispalkkaan. Se olisi eräänlainen korotettu kansalaistulo, joka maksetaan toiminnasta kolmannessa sektorissa eli ”kansalaistyöstä”.


title: Perustulokeskustelu Suomessa

text: Ilpo Lahtisen vuonna 1992 hahmotteleman mallin elementit ovat osittainen perustulo, perustulolisä ja hoitoavustus, joiden hallinnosta vastaisi yksi valtiollinen virasto, jolle kuuluisi myös verotus. Osittainen perustulo olisi noin 2 000 mk/kk ja veroaste 40 %. Verotuksessa vain yli 5 000 mk/kk ansaitsevat maksaisivat veroja. Perustulolisä olisi veroton lisä niille ryhmille, jotka ilman sitä joutuisivat turvautumaan toimeentulotukeen ja asumistukeen. Hoitoavustuksen tarkoituksena olisi turvata ulkopuolisen hoidon tarpeessa oleville sama peruselintaso kuin muille. Tarveharkintaiset tuet säilyisivät, verovähennykset poistettaisiin ja verotusta yksinkertaistettaisiin. Sosiaali- ja eläkevakuutusjärjestelmistä tulisi pääosin vapaaehtoisia.


title: Perustulokeskustelu Suomessa

text: Osmo Soininvaara esittää "Hahmotelma perustulomallista" vuodelta 1994, että perustulo olisi 1 700 mk/kk, jonka lisänä olisi asuntokohtainen automaattinen asumislisä 500 mk/kk. Alaikäisille lapsille maksettaisiin nykyiseen tapaan lapsilisää. Tasavero olisi 53 %, paitsi noin 168 000 markan vuositulojen ylittävältä osalta 10 %:n lisäprogressio. Osittaisen perustulon lisäksi maksettaisiin syyperusteista lisätukea, johon yhdistetään asumistuki, päivähoitotuki ja työttömyyskorvaus. Lisätuki pienenisi 22 penniä jokaista tienattua markkaa kohden.


title: Perustulokeskustelu Suomessa

text: Nuorsuomalainen puolue esitteli oman tarkan perustulomallinsa vuonna 1998. Siinä kansalainen saisi 1 300 markan perustulon ja verovapauden 4 000 markan kuukausituloihin asti. Yli menevältä osalta maksettaisiin veroa esimerkiksi 47 %. Perustulo olisi ikäporrastettu siten, että nuorilla summa kasvaa 0–16 ikävuoden välillä 25 % perustulosta täyteen perustuloon. Perustulo alkaisi nousta 60 ikävuodesta ylöspäin 140 %:iin (1 820 mk/kk), joka olisi yli 70-vuotiaiden perustulo. Nuorsuomalaisten mallissa oli lisäksi laskettu erilliset hoivasetelijärjestelmä, asumistuki, erityistuki ja sotutili. Ansiosidonnaiset etuudet olisivat kunkin vapaaehtoisesti hankittavissa esim. vakuutuksin. Malliin kuului myös kansalaistyö, jossa julkinen sektori olisi velvoitettu osoittamaan työllistämistyötä jokaiselle halukkaalle markkinatyöhön kannustavalla palkalla (esimerkiksi 20 mk/h). Perustuloa olisi mahdollista siten korottaa työskentelemällä (enintään 100 h/kk) lähinnä ympäristönhoidon, valistustyön, julkisten palveluiden aputöiden ja kolmannen sektorin töiden parissa. Nuorsuomalainen Risto E. J. Penttilä on puhunut perustulon puolesta myöhemminkin.


title: Perustulokeskustelu Suomessa

text: Anita Mattila ehdottaa Kuopion yliopistolla tehdyssä väitöskirjassaan "Tarvitaanko perustuloa? Suomalaisten kansalaistulo-, kansalaispalkka- ja perustulomallien teoreettinen analyysi" vuodelta 2001 soviteltua perustuloa, jonka taso olisi 3 500 mk/kk. Etuuden maksaminen päättyisi yli 6 000 mk/kk ansaitsevilta. Soviteltu perustulo olisi tarkoitettu työvoimaan kuuluville ja sen tarkoitus olisi tukea työllistymistä ja matalapalkkaisissa työsuhteissa olevia. Etuus korvaisi työmarkkinatuen ja peruspäivärahan sekä niitä täydentävät tarveharkintaiset etuudet. Sen sijaan ansiosidonnaiset etuudet pysyisivät ennallaan. Etuus olisi verollinen.


title: Perustulokeskustelu Suomessa

text: Vihreän liiton vuonna 2007 ehdottamassa mallissa perustulo olisi 440 euroa kuussa. Verotusportaita olisi kaksi: ensimmäinen olisi 39 % ja yli 5 000 euron kuukausituloille veroprosentti olisi 49 %. Yksityishenkilöiden pääomatuloveroprosentti olisi 32 %. Kun laskuissa otetaan huomioon perustulon osuus 440 euroa, tulot olisivat käytännössä verottomia 1 100 euroon saakka. Keskipalkan verran eli 2 300 euroa kuukaudessa ansaitseva saisi verojen ja kansalaispalkan jälkeen nettona 1 820 euroa, jolloin veroprosentiksi muodostuisi noin 29 %. Mallin yksityiskohdat vastaavat pitkälti Soininvaaran vuoden 1994 mallia. Mallin laskemisessa on käytetty apuna Pertti Honkasen Kansaneläkelaitoksen tutkimusyksikössä tekemiä mikrosimulaatioajoja. Niiden perusteella mallin toteuttaminen edellyttää ympäristöverojen korottamista yhden miljardin verran, jotta kustannustaso nykyjärjestelmään nähden säilyisi muuten entisellään. Perustulo korvaisi opintotuen, työttömyysturvan peruspäivärahan, työmarkkinatuen, minimivanhempainrahan sekä joitain muita minimitukia. Vihreiden mallissa asumistuki säilyisi, samoin ansiosidonnaiset etuudet, mutta ne nettoutetaan yhteensopiviksi perustulon kanssa niin, että tuen taso säilyy nykyisellään.


title: Perustulokeskustelu Suomessa

text: Vuonna 2013 Vihreiden puoluehallitus päätti, että puolue lähtee tukemaan perustuloa Suomeen ajavaa kansalaisaloitetta.


title: Perustulokeskustelu Suomessa

text: Vasemmistoliiton perusturvan ja -tulon työryhmän mallissa perustuloon siirryttäisiin vähitellen perusturvaa korottamalla ja yhtenäistämällä. Perustulo olisi 620 euroa ja sen päälle voisi hakea syyperustaista perusturvaa 130 euron edestä (työttömyyden, sairauden, opiskelun, lasten kotihoidon tai muun vastaavan syyn nojalla), jolloin perusturvan kokonaistaso olisi 750 euroa. Perustulo sidottaisiin palkkaindeksiin. Perustulon ja yhtenäistetyn perusturvan yhdistelmä korvaisi kaikki itseään alhaisemmat etuudet. Lapsilisät, ansiosidonnaiset etuudet ja asumistuki säilyisivät. Perustulo maksettaisiin kaikille maassa pysyvästi asuville täysi-ikäisille. Kansaneläkkeen saajille maksettaisiin 750 euron suuruinen takuueläke. 620 euron perustulo olisi itsessään verovapaa ja kaikkia sen ylittäviä tuloja verotettaisiin progressiivisesti asteikolla 32–57 %. Vasemmistoliiton puoluehallitus on hyväksynyt ja julkaissut työryhmän esityksen keskusteluasiakirjana.


title: Perustulokeskustelu Suomessa

text: Vasemmistoliitto tavoittelee vähintään 800 euron perustuloa, joka purkaa kannustinloukut. Perustulon ylittäviä ansiotuloja verotettaisiin progressiivisesti ja tarvittaessa tuloveroja täydennettäisiin vielä hiiliverolla. Ansiotuloverotuksen progressio on sen verran jyrkkä, että suurituloisilta perustulo saadaan verotettua pois. Vasemmistoliiton arvion mukaan perustulo voitaisiin ottaa käyttöön aikaisintaan vuonna 2023 alkavalla vaalikaudella.


title: Perustulokeskustelu Suomessa

text: Perustulo ja kansalaispalkka nousi eduskunnassa esille jo 1980-luvulla ja aiheesta on sittemmin esitetty lukuisia kirjallisia kysymyksiä, toivomusaloitteita ja lakialoitteita.


title: Perustulokeskustelu Suomessa

text: Sipilän hallituksen hallitusohjelmaan kirjattiin perustulokokeilun toteuttaminen osana palveluiden kehittämistä koskevaa kärkihanketta.


title: Perustulokeskustelu Suomessa

text: Perustulokokeilun esiselvitys käynnistyi lokakuussa 2015. Työtä johti Kelan yhteiskuntasuhteiden johtaja, professori Olli Kangas. Tavoitteena oli arvioida malleja, joilla perustulokokeilu voitaisiin toteuttaa. Työryhmä luovutti esiselvityksensä sosiaali- ja terveysministerille 30.3.2016.


title: Perustulokeskustelu Suomessa

text: Esiselvityksen mukaan perustuloa tulisi kokeilla vuosina 2017–2018, iältään 25–63-vuotiailla työikäisillä, joiden tulot ovat vähäiset. Perustulon suuruus olisi 550-750 euroa kuukaudessa, eikä siitä maksettaisi veroa.


title: Perustulokeskustelu Suomessa

text: Tiukan aikataulun ja pienen budjetin takia useimpia esiraportin suosituksista ei toteutettu.


title: Perustulokeskustelu Suomessa

text: Juha Sipilän hallitus laati perustulokokeilusta lakiesityksen, jonka eduskunta hyväksyi joulukuussa 2016. Tasavallan presidentti vahvisti perustulokokeilusta määräävän lain 29. joulukuuta ja laki tuli voimaan 1.1.2017.


title: Perustulokeskustelu Suomessa

text: Kokeilun aikana 2 000 satunnaisotannalla valittua 25—58-vuotiasta työtöntä sai perustuloa 560 euroa kuukaudessa. Laki oli voimassa 31. päivään joulukuuta 2018.


title: Perustulokeskustelu Suomessa

text: Esiselvityshankkeen loppuraportti suositteli, että kahden vuoden jakson päätyttyä kokeilua laajennettaisiin niin, että mukaan otettaisiin suurempi joukko ihmisiä ja työttömien lisäksi myös muita pienituloisia. Tutkimusryhmän johtaja Olli Kangas olisi mielellään nähnyt vuosien 2017–2018 kokeilun ensimmäisenä pitkästä kokeilujen sarjasta, jossa erityyppisiä perustuloratkaisuja testattaisiin.


title: Perustulokeskustelu Suomessa

text: Perustulokokeilusta tehdään arviointitutkimus, jonka tavoitteena on tuottaa tietoa perustulon vaikutuksista kokeiluun osallistuneiden työllisyyteen, tuloihin ja hyvinvointiin. Kokeilun ensimmäistä vuotta koskevia tuloksia saadaan keväällä 2019 ja koko kokeilua koskeva raportti valmistuu keväällä 2020.


title: CAAC:n lento 2311

text: CAAC:n lento 2311 oli CAAC:n lento Lanzhousta Xi’anin ja Changshan kautta Kantoniin. 24. joulukuuta 1982 lentoa operoineessa Iljušin Il-18B -koneessa (rekisteritunnus B-202) syttyi tulipalo sen lähestyessä Kantonia. Matkustamo alkoi vähitellen täyttyä savulla. Laskeutumisen jälkeen kone pysäytettiin kiitotielle ja evakuointi aloitettiin. Savun määrä lisääntyi ja lopulta kone syttyi kesken evakuoinnin ilmiliekkeihin. Palon sammuttamisessa kesti tunti, ja kone tuhoutui täysin.


title: CAAC:n lento 2311

text: Onnettomuuslennolla oli 58 matkustajaa ja 11 miehistön jäsentä. 25 matkustajaa sai onnettomuudessa surmansa, ja lisäksi 33 matkustajaa ja neljä miehistön jäsentä loukkaantui.


title: Fiat Chrysler Automobiles

text: Fiat Chrysler Automobiles (FCA) on vuonna 2014 perustettu maailman seitsemänneksi suurin autonvalmistaja. FCA:n syntyessä italialaisen Fiatin sekä Fiatin hankkiman yhdysvaltalaisen Chryslerin omistus siirtyi yhdelle yhtiölle. FCA on juridisesti alankomaalainen yhtiö, mutta sen pääkonttori sijaitsee Lontoossa.


title: Fiat Chrysler Automobiles

text: FCA:n tytäryhtiöitä ovat FCA Italy S.p.A. ja FCA US LLC. FCA Italyn operatiivisia tytäryhtiöitä ovat muun muassa Fiat Automobiles ja Fiat Professional.


title: Fiat Chrysler Automobiles

text: FCA on jakanut liiketoimintansa seitsemään alueeseen, joista neljä on maantieteellistä aluetta: Pohjois-Amerikka (NAFTA), Etelä- ja Keski-Amerikka (LATAM), Aasian–Tyynenmeren alue (APAC) sekä Euroopan–Lähi-idän–Afrikan alue (EMEA). Kolme muuta liiketoiminta-aluetta ovat Ferrari, Maserati sekä komponentit.


title: Fiat Chrysler Automobiles

text: FCA:n omistamat automerkit ovat Abarth, Alfa Romeo, Chrysler, Dodge, Fiat, Fiat Professional, Jeep, Lancia ja Ram Trucks sekä luksusautot Ferrari ja Maserati. FCA on maailman seitsemänneksi suurin autovalmistaja. Se myi vuonna 2014 yhteensä 4,8 miljoonaa autoa, joista 2,5 miljoonaa Pohjois-Amerikassa. FCA:n osuus henkilöautomarkkinoista oli Pohjois-Amerikassa 12 prosenttia, Euroopassa kuusi prosenttia ja erityisesti Italiassa 28 prosenttia.


title: Zülfü Livaneli

text: Ömer Zülfü Livaneli (s. 20. kesäkuuta 1946 Ilgın, Turkki) on turkkilainen kirjailija, runoilija, säveltäjä, laulaja, poliitikko ja ihmisoikeusaktivisti.


title: Zülfü Livaneli

text: Hän toimi maansa parlamentissa kansanedustajana Tasavaltalaisen kansanpuolueen (CHP) riveissä vuosina 2002–2007. Hän on tehnyt musiikillista yhteistyötä maansa ulkopuolella muun muassa kreikkalaisen laulajan Maria Farantourin, säveltäjä Mikis Theodorakisin ja amerikkalaisen laulajan Joan Baezin kanssa. Hän on ollut Unescon hyvän tahdon lähettiläänä vuodesta 1996. Hänen kirjojaan on käännetty useille kielille.


title: Chica Bomb

text: Chica Bomb on moldovalaismuusikko Dan Bălanin sanoittama ja tuottama kappale, jolla vierailee yhdysvaltalainen laulaja-lauluntekijä Katie DiCicco. Se julkaistiin Bălanin uran toisena singlenä huhtikuussa 2010.


title: Chica Bomb

text: Digitaalinen lataus


title: Korean Air Cargon lento 6316

text: Korean Air Cargon lento 6316 oli Korean Air Cargon reittilento Shanghaista Souliin. Lentoa operoinut rahtilentokone McDonnell Douglas MD-11F (rekisteritunnus HL7373) syöksyi maahan 15. huhtikuuta 1999 Shanghain lähellä Xinzhuangissa pian lentoonlähdön jälkeen. Kone osui siirtotyöläisten asuinrakennukseen, jonka asukkaista viisi kuoli. Lisäksi kaikki kolme miehistön jäsentä kuolivat.


title: Korean Air Cargon lento 6316

text: Lennon 6316 onnettomuus on kuolonuhrien määrällä mitattuna toiseksi pahin onnettomuus, jossa MD-11 on ollut osallisena.


title: Korean Air Cargon lento 6316

text: Lentoa 6316 operoinut lentokone oli McDonnell Douglas MD-11F -rahtikone (rekisteri HL7373, sarjanumero 48409). Sen voimanlähteenä oli kolme Pratt & Whitney PW4462 -suihkumoottoria. Kone toimitettiin Korean Airille uutena maaliskuussa 1992. Se muutettiin rahtikoneeksi vuonna 1996, minkä jälkeen sitä käytti Korean Air Cargo.


title: Korean Air Cargon lento 6316

text: Lento 6316, jonka kyydissä oli 68 tonnia rahtia, lähti lentoon Hongqiaon lentoasemalta pian kello 16 jälkeen. Miehistönä olivat 54-vuotias kapteeni Hong Sung-sil (), 35-vuotias perämies Park Bom-suk () ja 48-vuotias lentoinsinööri Park Byong-ki (). Lentoonlähdön jälkeen he saivat luvan nousta 1 500 metriin (4 900 jalkaa). Kun lentokorkeus oli 1 400 metriä (4 500 jalkaa), perämies vastasi kahdesti väärin kapteenin kysymykseen oikeasta lentokorkeudesta. Hänen mukaansa lennonjohdon antama lentokorkeus oli 1 500 jalkaa (460 metriä) 1 500 metrin sijasta. Niinpä kapteeni luuli koneen olevan 3 000 jalkaa korkeammalla kuin oli tarkoitus. Hän työnsi ohjainta äkisti eteenpäin, jolloin kone alkoi pudota nopeasti. Miehistö menetti koneen hallinnan eikä saanut sitä enää pois syöksystä. Kone syöksyi maahan teollisuusalueella Xinzhuangissa, 10 kilometriä lounaaseen Hongqiaon lentoasemalta. Kolmen miehistön jäsenen lisäksi maahansyöksyssä kuoli kaksi opiskelijaa ja kolme siirtotyöläistä, joiden asuinrakennukseen kone osui. Törmäysvoimat vastasivat magnitudin 1,6 maanjäristystä.


title: Korean Air Cargon lento 6316

text: 27. huhtikuuta 1999 alustavissa tutkimuksissa selvisi, ettei todisteita räjähdyksestä tai teknisestä viasta ennen maahansyöksyä löytynyt. Kiinan siviili-ilmailuhallinnon kesäkuussa 2001 tekemissä lisätutkimuksissa turman syyksi todettiin se, että perämies sekoitti annetun lentokorkeuden, 1 500 metriä, 1 500 jalkaan. Tämän perusteella kapteeni teki virheellisen päätöksen korkeuden vähentämisestä.


title: Eternal Flame

text: Eternal Flame on yhdysvaltalaisen tyttöbändi The Banglesin kappale heidän vuonna 1988 julkaistulta Everything-studioalbumiltaan. Siitä tuli julkaisunsa jälkeen menestyssingle vuonna 1989. Kappale saavutti singlelistan kärjen yhdeksässä valtiossa, mukaan lukien Australiassa, Alankomaissa, Isossa-Britanniassa ja Yhdysvalloissa. Kappaleen sanoittivat kuuluisat sanoittajat Billy Steinberg ja Tom Kelly sekä The Banglesin Susanna Hoffs. "Eternal Flamellä" sekä "Walk Like an Egyptianilla" The Banglesistä tuli kaikkien aikojen kolmas tyttöbändi, joka on julkaissut useita Yhdysvalloissa listan kärkeen päässeitä kappaleita The Supremesin ja The Shirellesin jälkeen.


title: Eternal Flame

text: Single ylsi Suomen virallisen singlelistan sijalle 9.


title: Proterotheriidae

text: Proterotheriidae on esihistoriallinen Litopterna-lahkoon kuulunut heimo, johon kuului Etelä-Amerikassa eläneitä kavioeläinmäisiä eläimiä. Niitä esiintyi paleoseenikaudelta pleistoseenikaudelle noin 60 miljoonaa–12 000 vuotta sitten. Heimon sisällä koko vaihteli paljolti. Heimoon kuuluneiden eläinten jalat muistuttivat hevoseläimiä.


title: Kari Aalto

text: Kari Aalto (s. 25. toukokuuta 1976 Tampere) on suomalainen muusikko. Hän oli Pertti Kurikan Nimipäivät -yhtyeen laulaja ja sanoittaja vuodesta 2009 vuoteen 2016.


title: Kari Aalto

text: Aalto esiintyy Pertti Kurikan Nimipäivistä tehdyssä dokumenttielokuvassa "Kovasikajuttu". Hän toimii Bassoradiossa esitettävän "Isäntänä Kari Aalto" -keskusteluohjelman vetäjänä. Laulamisen ohella Aalto soittaa rumpuja, bassoa ja kosketinsoittimia. Lisäksi Kari Aalto on tehnyt konemusiikkia Marko Koivun kanssa, esimerkiksi instrumentaalikappale ”Jupiterin kuut” on kuultavissa elokuvassa "Vähän kunnioitusta".


title: Kari Aalto

text: Pertti Kurikan Nimipäivät lopetti toimintansa vuoden 2016 lopussa kitaristi Kurikan jäätyä eläkkeelle 60-vuotissyntymäpäivän kunniaksi. Syksyllä 2017 sai ensi-iltansa yhtyeen loppuajoista kertova toinen dokumenttielokuva "Tokasikajuttu".


title: Kari Aalto

text: Aallon esikoisalbumi "Janoinen kulkuri" julkaistiin lokakuussa 2017 levymerkillä Kasettipesä. Albumilla vieraili muusikoita yhtyeistä Sehr Schnell, Baardibois, Rikoslaki, Koljosen tiekiista, Ydinperse & Rasva-Räpylä.


title: Vaalan kirkko

text: Vaalan kirkko on arkkitehti Dag Englundin suunnittelema alun perin torniton tiilinen pitkäkirkko, joka rakennettiin Vaalaan vuosina 1960–1961. Kirkkoa laajennettiin arkkitehti Matti Leiberin suunnitelmien mukaan 1988 seurakuntakeskuksen muilla tiloilla ja kellotornilla. Kirkon pinta-ala on 346 neliötä ja istumapaikkoja siellä on 400 hengelle. Alttarilla on puinen risti. Kirkon 14-äänikertaiset urut on valmistanut Kangasalan urkutehdas 1961. Laajennusosassa on seurakuntasali, kirkkoherranvirasto, lapsi- ja nuorisotyön tilat sekä työhuoneita.


title: Voghera

text: Voghera on kaupunki Pohjois-Italiassa Pavian maakunnassa Lombardian alueella. Se on Pojoen eteläpuolisen Oltrepò Pavese alueen tärkein kaupunki. Kaupungin nähtävyyksiä ovat tuomiokirkko Duomo di Voghera sekä Viscontien linna Castello Visconteo.


title: Love You like a Love Song

text: Love You like a Love Song on yhdysvaltalaisen tuotantotiimi Selena Gomez & the Scenen kappale heidän kolmannelta, When the Sun Goes Down -studioalbumiltaan. Sen julkaisi Hollywood Records digitaalisesti ladattavana singlenä 17. kesäkuuta 2011 sekä Yhdysvaltain CHR-radiokanavilla 17. elokuuta 2011.


title: Love You like a Love Song

text: Kappaleen sanoittivat Antonina Armato sekä Tim James. Sama kaksikko myös tuotti kappaleen nimellä Rock Mafia. Vastaavana sanoittajana toimi Adam Schmalhol sekä vastaavana tuottajana Devrim Karaoglu. Gomezin mukaan kappaleen oli tarkoitettu kuulostavan erilaiselta verrattuna hänen aiempaan musiikilliseen materiaaliinsa. "Love You like a Love Song" on tempoltaan keskitasoinen electropop-kappale eurodiscorytmillä. Kappaleen sanat kertovat rakkaussuhteesta sen ensisijaisessa vaiheessa.


title: Love You like a Love Song

text: "Love You like a Love Song" oli menestys Pohjois-Amerikassa, jossa se saavutti Yhdysvaltain Billboard Hot 100 -listan sijan kaksikymmentäkaksi sekä Canadian Hot 100 -listan sijan kymmenen. Siitä tuli yhtyeen menestynein single Yhdysvalloissa pysyttyään kaikista pisimpään listoilla, myytyään yli kaksi miljoonaa kopiota sekä saavutettuaan Recording Industry Association of American (RIAA) myöntämän tuplaplatinalevyn. Kappale kuitenkin epäonnistui saamaan samanlaista menestystä kansainvälisesti, päästyään monilla listoilla vain viidenkymmenen parhaan joukon huonommalle puolelle. Tästä huolimatta se kuitenkin onnistui pääsemään Belgiassa sijalle neljätoista sekä myymään kultaa Australiassa ja Ruotsissa.


title: Love You like a Love Song

text: Kappaleen "Love You Like a Love Song" musiikkivideon ohjasivat Geremy Jasper ja Georgie Greville. Se sisältää Gomezin esittämässä kappaletta japanilaisessa karaokebaarissa. Video aiheutti kiistaa maalin käytöstä hevosessa; maali osoittautui myöhemmin myrkyttömäksi. Myrkyttömästä maalista sekä Humane societyn valvonnasta huolimatta hevoskohtaukset poistettiin videon lopullisesta versiosta.


title: Mercedes F1 W06 Hybrid

text: Mercedes F1 W06 Hybrid on Mercedeksen käyttämä Formula 1 -auto kaudella 2015. Autoa ajoivat saksalainen Nico Rosberg sekä hallitseva maailmanmestari brittiläinen Lewis Hamilton.


title: Mercedes F1 W06 Hybrid

text: Auto julkistettiin Jerezissä ajetuissa testeissä 1. helmikuuta. Kauden ensimmäisessä kilpailussa Australiassa talli ajoi ylivoimaiseen kaksoisvoittoon. Hamilton ajoi paalulta voittoon Rosbergin sijoittuessa toiseksi. Kilpailussa nähdyn ylivoiman jälkeen sarjan kaupallisia oikeuksia hallinnoiva Bernie Ecclestone sekä Red Bull -talli vaativat kilpailun tasoittamista FIA:n toimesta. Mercedeksen urheilujohtaja Toto Wolff ja Hamilton näkivät vaatimukset epäreiluina.


title: Mercedes F1 W06 Hybrid

text: Malesian GP:ssä Mercedeksen auto osoittautui Ferrarin autoa huonommaksi kuumissa olosuhteissa. Hamilton ajoi jälleen paalupaikalle, mutta kilpailussa voittoon nousi Ferrarin Sebastian Vettel. Mercedekset joutuivat tekemään yhden varikkopysähdyksen Vetteliä enemmän ja hävisivät Ferrarille lopulta noin kymmenellä sekunnilla.


title: Lemmensilta

text: Lemmensilta on Haapajärvellä Ylipään koulun lähellä sijaitseva kevyelle liikenteelle tarkoitettu kaarisilta, joka on valmistunut 1965. Silta ylittää jokiuoman jota pitkin Päijänteen vesistön vedet virtasivat Kalajokeen ja edelleen Pohjanlahteen ennen kuin maankohoaminen muutti vesistön virtaamaan Suomenlahteen noin vuoden 4200 eaa. tienoilla.


title: Lemmensilta

text: Ensimmäinen Ylipään koulun oppilaita varten tehty jalankulkusilta paikalle valmistui 1915. Kun kevättulva rikkoi tämän sillan rakennettiin tilalle uusi kaarisilta 1926. Rakennustyössä mukana ollut kirvesmies Jaakko Harmaala antoi sillalle nimen "Lemmensilta", koska hänen mukaansa "Nyt Ylipään ja Karjalahden poikien ei tartte hukkua riijuureissuilla". Nykyinen silta valmistui vuonna 1965. Lemmensillalla on pidetty useiden vuosien ajan yhteislauluilta Haapajärvi-viikon aikana.


title: Viinijärven kirkko

text: Viinijärven kirkko on arkkitehti Veikko Larkaksen suunnittelema tiilestä ja puusta 1953 rakennettu torniton pitkäkirkko Liperin Viinijärvellä. Suorakaiteen muotoisessa kirkossa on hyvin matalat seinät ja jyrkkälappeinen satulakatto. Erillinen kellotapuli rakennettiin 1960 ja seurakuntasiipi 1965. Kirkon pinta-ala on 250 neliötä ja istumapaikkoja siellä on 350 hengelle. Kirkon 13-äänikertaiset urut on valmistanut Urkurakentamo Tuomi 1974. Kirkon alttaritaulu on taiteilija Ida Silfverbergin maalaama ja oli alun perin Pälkjärven kirkon alttaritaulu. Pälkjärveltä on kirkkoon saatu myös messukasukka sekä matkaehtoollisvälineistö.


title: Viinijärven kirkko

text: Viinijärven kirkko oli myös Viinijärven seurakunnan pääkirkko. Seurakunta irtautui Liperistä 1959, ja liitettiin takaisin Liperin seurakuntaan talousvaikeuksien takia vuonna 1995. Seurakuntaan kuului myös nykyinen Ylämylly, jonne rakennettiin seurakuntatalo 1970-luvulla. Seurakunnalla ehti olla yhteensä kolme kirkkoherraa, joista pitkäaikaisin oli rovasti Pertti Juvonen (1973-1995).


title: Viinijärven kirkko

text: Nykyään Viinijärvellä järjestetään kaksi kertaa kuukaudessa jumalanpalvelus, ja kirkolla on erilaista kerho-, piiri- ja musiikkitoimintaa.


title: We Run the Night

text: We Run the Night on australialaisen DJ ja tuottaja Havana Brownin kappale. Sen ovat sanoittaneet Cassie Davis sekä Snob Scrilla tuottajaduo More Megasta. Sen julkaisi Island Records digitaalisesti ladattavana Brownin uran debyyttisinglenä 29. huhtikuuta 2011. Kappale on mukana When The Lights Go Out-EP:llä sekä Brownin Flashing Lights-debyyttistudioalbumilla.


title: We Run the Night

text: "We Run the Night" sai ristiriitaisista positiivisiin vaihtelevia vastaanottoja musiikkikriitikoilta. Se saavutti ARIAn singlelistan sijan viisi ja Australian Recording Industry Association (ARIA) palkitsi sen kolminkertaisella platinalla. RedOnen remix-versio kappaleesta, jolla vierailee yhdysvaltalaisräppäri Pitbull, saavutti Yhdysvaltain Billboard Hot 100-listan sijan kaksikymmentäkuusi sekä Yhdysvaltain Hot Dance Club Songs-listan kärjen. Recording Industry Association of America (RIAA) palkitsi "We Run the Nightin" platinalla, myytyään yli miljoona kopiota. Kappaleen remixversio pääsi singlelistoille myös Kanadassa, Tšekissä, Norjassa ja Slovakiassa.


title: We Run the Night

text: Kappaleeseen liittyvän musiikkivideon ohjasivat Benn Jae ja Tony Prescott. Videon ensiesitys tapahtui artistin Vevo-kanavalla 11. toukokuuta 2011. RedOnen remixversion musiikkivideo koki ensiesityksensä Vevo-kanavalla 7. maaliskuuta 2012.


title: Dustin Johnson

text: Dustin Hunter Johnson (s. 22. kesäkuuta 1984 Columbia, Etelä-Carolina) on yhdysvaltalainen ammattilaisgolfaaja. Johnson aloitti ammattilaisuransa vuonna 2007 ja on nykyisin mukana PGA Tourilla. Maailmanrankingissa hän oli ykkösenä helmikuusta 2017 toukokuuhun 2018.


title: Dustin Johnson

text: Johnson on saavuttanut urallaan 17 ammattilaisvoittoa, joista 15 on tullut PGA Tourilla. Major-turnauksista hän voitti Yhdysvaltain avoimet vuonna 2016. Britannian avoimissa hän on ollut parhaimmillaan toinen vuonna 2011. Hän oli tuossa turnauksessa lähellä jopa voittoa, mutta viimeisen kierroksen 14. reiällä tullut tuplabogi romutti Johnsonin haaveet ja mestaruus meni Darren Clarkelle. PGA Championshipissä hän on ollut parhaimmillaan toinen vuonna 2015 ja The Masters Tournamentissä neljäs vuonna 2016. Ryder Cupin joukkueessa Johnson on ollut mukana vuosina 2010, 2012 ja 2016.


title: Dustin Johnson

text: Johnsonin avopuoliso on entisen NHL-tähden Wayne Gretzkyn tytär Paulina Gretzky. Heillä on vuonna 2015 syntynyt lapsi. Johnson on kärähtänyt urallaan kahdesti kokaiinin käytöstä, vuosina 2012 ja 2014.


title: Kiinan maantiede

text: Kiinan maantiedettä määrittää maan koko ja pinnanmuotojen monimuotoisuus. Kaksi kolmasosaa maan pinta-alasta on vuoristoa, ja maa voidaan jakaa topografisesti kolmeen vyöhykkeeseen. Luoteisosassa sijaitsee keskikorkeudeltaan 4 000 metriin kohoava Tiibetin ylänkö, jota reunustaa muun muassa Himalaja, johon kuuluva maailman korkein vuori Mount Everest on Kiinan ja Nepalin rajalla. Tiibetin ylängöstä pohjoiseen ja itään maan korkeus madaltuu toiseen vyöhykkeeseen. Tiibetin pohjoispuolella on laajoja kuivia tasankoja ja niitä erottavia vuoristoja. Laajimmat painaumat ovat Tarimin allas, jonka keskiosissa sijaitsee Taklimakanin aavikko ja Džungaria. Tamirin ympärillä ovat Kunlunin, Pamirin ja Tienšanin vuoristot. Keskisessä Kiinassa on laajoja ylänköjä, joita erottavat vuoristot. Pohjoisin Mongolian ylänkö on kuivaa aluetta, ja sen eteläpuolella on lössin peittämä Lössiylänkö ja karstimuodostelmistaan tunnettu Yunnanin–Guizhoun ylänkö. Kiinan itäosissa on maan suurimmat alankoalueet, Mantšurian tasanko, Pohjois-Kiinan tasanko ja Jangtsejoen keski- ja alajuoksun tasanko.


title: Kiinan maantiede

text: Suurin osa Kiinan joista virtaa pinnanmuotojen takia lännestä itään. Tiibetin ylängöltä saavat alkunsa muun muassa maata halkovat Jangtse, Keltainenjoki ja Helmijoen valuma-alueeseen kuuluva Xi Jiang. Järviä on erityisesti Jangtsen keski- ja alajuoksun tasangoilla ja Tiibetin ylängöllä, jossa sijaitsee myös maan suurin järvi, suolainen Qinghaijärvi.


title: Kiinan maantiede

text: Kiina on vuoristoinen valtio, ja noin kaksi kolmasosaa sen pinta-alasta on vuoristoista. Maa kohoaa itärannikolta länteen päin mentäessä. Kiina voidaan topografisesti jakaa kolmeen alueeseen, Tiibetin ylänköön, keskiosien vuoristoihin ja ylänköihin sekä itäisiin alankomaihin.


title: Kiinan maantiede

text:
Tiibetin ylänkö sijaitsee Kiinan luoteisosissa, ja se on maailman suurin ylätasanko. Sen keskikorkeus on yli 4 000 metriä, ja sen korkeimmat huiput nousevat yli 7 200 metrin. Sitä ympäröivät vielä korkeammat vuoristot, kuten Himalaja ja Kunlun. Himalajan vuorista 40 kohoaa vähintään 7 000 metriin, ja Kiinan ja Nepalin rajalla oleva Mount Everest on maailman korkein vuori. Tiibetin ylängön matalimmalla oleva alue on sen luoteisosassa oleva Qaidamin allas, jonka leveä luoteisosa on 2 700–3 000 metrissä ja kapea kaakkoisosa hieman matalammalla.
Kunlunin ja Qilian Shanin pohjoispuolella sekä Qionglai Shanin ja Daliang Shanin itäpuolella alkaa Kiinan toinen topografinen alue. Siellä useimmat vuoret kohoavat enää 900–1 800 metrin korkeuteen, ja vuoristojen välissä vaihtelevat altaat ja tasangot. Tiibetin ylängön pohjoispuolella on Kiinan kuiva luoteisosa, jossa on kaksi laajaa painaumaa, Tarimin allas ja Džungaria. Tarimin allasta rajoittaa etelässä Kunlun, lännessä Pamir ja pohjoisessa Tienšan, joka erottaa sen Džungarian altaasta. Tarim on noin 557 000 neliökilometrin laajuinen, ja se on noin 750–1 400 metrin korkeudessa. Sen sisäosissa on Taklimakanin aavikko. Džungariaa rajoittaa Tienšanin lisäksi Altaivuoristo, joka erottaa sen Mongoliasta. Džungaria on tasaista seutua, joka viettää lievästi lounaaseen. Se on keskimäärin 300–450 metrin korkeudessa, mutta matalimmat kohdat ovat alle 200 metrissä.
Kiinan toiseen topografiseen alueeseen kuuluvat myös keskisessä Kiinassa olevat laajat tasangot ja ne toisistaan erottavat vuoristot. Mongolian ylänkö on pohjoisimpana, ja sen erottaa Lössiylängöstä Yinvuoristo. Mongolian ylänkö on kuiva tasanko. Lössiylänkö on puolestaan laaja alue, joka on muodostunut lössimateriaalin peittämistä kukkuloista ja karuista vuoristoista. Sen keskikorkeus on 1 200 metriä, ja suurin osa siitä on 50–80 metriä paksun lössikerroksen peitossa. Shaanxin maakunnan pohjoisosissa ja Gansun itäosissa lössikerros voi olla paljon paksumpi. Eteläinen Yunnanin–Guizhoun ylänkö tunnetaan erityisesti karstimuodostelmistaan.


title: Kiinan maantiede

text: Kiinan kolmas topografinen alue käsittää maan suurimmat tasangot. Siellä on laajoja alankoja, jotka ovat hyvien kulkuyhteyksien varassa ja joissa on Kiinan suurimmat asutuskeskukset. Suurimmat tasangot ovat Mantšurian tasanko, Pohjois-Kiinan tasanko ja Jangtsejoen keski- ja alajuoksun tasanko. Mantšurian tasanko on Kiinan koillisosissa sijaitseva kumpuileva tasanko, jonka jakaa pohjoiseen ja eteläiseen osaan 150–260 metriä korkea vedenjakaja. Pohjois-Kiinan tasanko on hyvin tasaista, ja se on pääosin 50 metrin korkeudella merenpinnasta. Se on muodostunut Keltaisenjoen ja Huaijoen kuljettamista sedimenteistä. Jangtsen tasankoa värittää tiheä järvien ja kanavien verkosto, ja lisäksi siihen kuuluu Jangtsen suisto. Pääsääntöisesti tasanko on alle 50 metrin korkeudessa, mutta siellä täällä on myös muutamia kukkuloita.


title: Kiinan maantiede

text: Kiinassa on yli 50 000 jokea, joiden valuma-alue on yli sata neliökilometriä. Noin 36 prosenttia Kiinan pinta-alasta kuuluu sisäiseen valuma-alueeseen. Kuitenkin vain noin viisi prosenttia vuotuisesta valunnasta ei päädy meriin. Yli 80 prosenttia joista päätyy Tyyneenmereen, 12 prosenttia Intian valtamereen ja alle prosentti Jäämereen.


title: Kiinan maantiede

text: Suurin osa Kiinan joista saa alkunsa Tiibetin ylängöltä ja virtaa sieltä etelään tai itään. Kiinan kolme suurinta kokonaan maan alueella olevaa jokea virtaavat Tiibetistä itään. Jangtse, Keltainenjoki ja Länsijoki (Xī Jiāng) laskevat kaikki Tyyneenmereen. Pituudeltaan, valuma-alueeltaan ja virtaamaltaan selvästi suurin joki on Jangtse. Se on noin 6 300 kilometriä pitkä, sen valuma-alue on noin 1,8 miljoonaa neliökilometriä. Keltaisenjoen pituus on noin 5 460 kilometriä ja valuma-alue noin 752 000 neliökilometriä. Länsijoki kuuluu Helmijoen valuma-alueeseen, joka on 454 000 neliökilometrin laajuinen.


title: Kiinan maantiede

text: Jangtse saa alkunsa Tiibetin ylängöltä ja virtaa Kiinan keskiosien halki. Se on Kiinan merkittävin joki, ja se on melkein koko pituudeltaan purjehduskelpoinen. Keltainenjoki puolestaan virtaa Jangtsen pohjoispuolella Tiibetin ylängöltä halki Pohjois-Kiinan tasangon. Helmijoen valuma-alue, ja sen jokiverkosto kattavat puolestaan Kiinan eteläosat. Muita merkittäviä jokia ovat Kiinan koillisosissa Venäjän rajan muodostava Amur ja sen sivujoki Sungari sekä Liao-, Hai- ja Huaijoet.


title: Kiinan maantiede

text: Järviä on eniten Jangtsen keski- ja alajuoksulla sekä Tiibetin ylängöllä. Monet ylänköalueen järvistä on suolaisia, kuten maan suurin järvi Qinghaijärvi. Alankoalueiden järvistä useimmat ovat puolestaan makeita, kuten Poyangjärvi, Dongtingjärvi ja Taijärvi.


title: Kiinan maantiede

text: Kiinan pinta-ala on 9 596 960 neliökilometriä, ja se on maailman neljänneksi suurin valtio. Sillä on maarajaa Afganistanin, Bhutanin, Intian, Kazakstanin, Kirgisian, Laosin, Mongolian, Myanmarin, Nepalin, Pakistanin, Pohjois-Korean, Tadžikistanin, Venäjän ja Vietnamin. Maarajan pituus on kaikkiaan 22 457 kilometriä. Mongolian ja Kiina välinen raja on 4 630 kilometriä pitkä. Kiinan ja Venäjän maaraja on myös yli 4 000 kilometriä pitkä. Afganistanin kanssa Kiinalla on sen sijaan vain 91 kilometriä yhteistä rajaa.


title: Kiinan maantiede

text: Vaikka Kiinan asukasluku on valtaisa, väestö on jakautunut epätasaisesti ympäri maata. Isoja osia maasta on täysin asumattomana tai todella harvaan asuttuna. Pääsääntöisesti asukastiheys pienenee idästä länteen mentäessä. Erityisen suuri asukastiheys on Pekingin ja Shanghain välisellä käytävällä. Kiinan kaupunkiväestö ylitti ensimmäisen kerran maaseutuväestön määrän vuonna 2011, jolloin kaupungeissa asui 51,27 prosenttia maan noin 1,35 miljardista asukkaasta. Vuoden 2010 väestönlaskennan mukaan Kiinan suurimmat kaupungit olivat Shanghai (20 217 748 asukasta), Peking (16 446 857), Kanton (10 641 408), Shenzhen (10 358 381), Tianjin (9 920 263), Wuhan (7 541 527), Dongguan (7 271 322), Foshan (6 771 895), Chengdu (6 316 922) ja Chongqing (6 263 790). Kiinan kaupunkien väkiluvun määrittäminen on kuitenkin jossain tapauksissa melko vaikeata, koska Kiinan kaupunkien hallintoalueet ovat paljon suurempia kuin varsinainen kaupunkialue. Esimerkiksi Chongqingiä kutsutaan useassa yhteydessä Kiinan suurimmaksi kaupungiksi, koska sen kunnallishallinnollisen alueen asukasluku on noin 28,8 miljoonaa. Se on kuitenkin noin Itävallan kokoinen alue, jonka väestöstä kaksi kolmasosaa asuu maaseudulla.


title: Kiinan maantiede

text: Suurin osa Kiinan kylistä on tiiviitä ja keskittyneitä, vuoristoissa ja kukkuloilla kylien tiiviys ei kuitenkaan aina ole mahdollista. Pohjois-Kiinan tasangolla kyliä on tasaisen välimatkoin, ja ne on usein yhdistetty poluilla toisiinsa. Keskisen ja eteläisen Kiinan maaseutua hallitsevat puolestaan riisin terassiviljelmät.


title: Kiinan maantiede

text: Kiinan ilmasto on monimuotoista; se vaihtelee etelän trooppisesta pohjoisen subarktiseen ilmastoon ja vuoristoilmastosta aavikkoilmastoon. Kiinan ilmastoon vaikuttavat erityisesti tuulten vuodenaikoihin liittyvä vaihtelu ja maan valtava koko.


title: Kiinan maantiede

text: Kiinan ilmastoon vaikuttaa merkittävästi kausittainen tuulten vaihtelu, jota kutsutaan Aasian monsuuniksi. Lokakuusta huhtikuuhun Kiinaan puhaltaa ilmaa Siperian ja Keski-Aasian korkeapaineen alueelta. Toukokuusta syys–lokakuulle puolestaan tuuli käy Intian valtamereltä ja Tyyneltämereltä kohti mantereen laajaa matalapaineen aluetta. Kylmä ja kuiva Siperian ilmamassa tunkeutuu Kiinaan Mongolian ylängön kautta ja leviää sieltä etelään. Mongolian ylängöllä se vaikuttaa käytännössä vuoden ympäri, mikä tekee paikallisesta ilmastosta hyvin kuivan. Kesäisin trooppinen ilmamassa kattaa käytännössä lähes koko itäisen Kiinan ja se leviää Mongolian ylängön rajoille ja Tiibetin ylängön itäosiin asti. Näiden kahden ilmamassan liikkeet vaikuttavat erityisesti pohjoisen ja keskisen Kiinan ilmastoon. Kesäisin trooppisen virtauksen ollessa voimissaan virtauksen rajaseudulla Pohjois-Kiinassa tulee runsaita sateita, mutta talvisin raja-alue ja sateet siirtyvät keskiseen Kiinaan. Näiden kahden virtauksen lisäksi Kiinan ilmastoon vaikuttavat päiväntasaajan mantereinen, eli epävakaa lounaismonsuuni, ja merellinen ilma sekä polaarinen meri-ilma.


title: Kiinan maantiede

text: Kiinan koko näkyy lämpötilaeroissa. Vaikka lähes koko maassa on lämpimät tai kuumat kesät, talvet eroavat selvästi maan eri osissa. Pohjois-Kiinan Mantšuriassa talvet ovat erittäin kylmät. Talvilämpötilat laskevat alas myös Sisä-Mongoliassa, Xinjiangissa ja Tiibetissä, jossa myös kesät ovat viileät. Eteläisen ja Keskisen Kiinan talvet ovat puolestaan leudot tai jopa lämpimät.


title: Kiinan maantiede

text: Lämpötilojen tavoin myös sadanta pienenee kaakosta lounaaseen. Vuosittainen sademäärä kaakkoisrannikolla voi olla yli 2 030 millimetriä. Jangtsejoen laaksossa se on 1 010–1 140 millimetriä ja siitä pohjoiseen Huaijoen laaksossa enää 900 millimetriä. Keltaisenjoen alajuoksulla sadanta on noin 500–635 millimetriä. Kiinan kaakkoisosissa sataa kuitenkin enemmän kuin Keski-Kiinan tasangolla, ja Changbaivuoristossa sademäärä voi olla yli 1 000 millimetriä. Lounaismonsuuni on menettänyt tehonsa Kiinan sisämaassa Lössiylängöllä, missä sataa enää 305–500 millimetriä vuodessa. Siitä länteen Sisä-Mongolian länsiosissa, Gansun käytävässä ja Tarimin altaassa sademäärä on jopa alle 100 millimetriä. Džungaria puolestaan sademäärät ovat hieman korkeampia länsituulten vaikutusten ansiosta. Tiibetin sademäärät heijastelevat Kiinan trendiä, lounaisosissa sataa eniten. Tiibetin lounaisosien vuotuinen sadanta on yli 1 000 millimetriä mutta pohjoisessa Qaidamin altaassa vain 100–250 millimetriä.


title: Novi Ligure

text: Novi Ligure on kunta Pohjois-Italiassa Piemonten alueella Alessandrian maakunnassa. Se sijaitsee Monferraton alueella, joka on viinituotantoseutua. Kaupungissa on hyvin säilynyt vanhakaupunki, jossa on paljon huviloita, kirkkoja ja palatseja. Novi Liguressa on pyöräilymuseo "Museo dei Campionissimi".


title: Leo Mäkelä

text: Leo Mäkelä (s. 16. syyskuuta 1988) on suomalainen curling-pelaaja. Hän edustaa Kisakallio Curling Clubia ja kuuluu myös Aku Kausteen kipparoimaan Suomen curling-maajoukkueeseen, jonka varamiehenä Mäkelä pääosin pelaa. Mäkelä on 174 senttimetriä pitkä ja painaa 80 kilogrammaa.


title: Leo Mäkelä

text: Vuonna 2004 curlingin aloittanut Mäkelä on osallistunut urallaan kaksiin MM-kilpailuihin. Parhaimmillaan hän on ollut niissä neljäs, vuonna 2015 Halifaxissa. EM-kilpailuihin hän on osallistunut niin ikään kahdesti. Hän oli myös mukana vuoden 2009 kesäuniversiadeissa, ollen tuolloin kahdeksas. SM-kilpailuista Mäkelällä on kaksi kultaa ja yhteensä viisi palkintosijoitusta.


title: Runaway (U & I)

text: Runaway (U & I) on ruotsalaisen elektronista musiikkia soittavan tuottajaduo Galantisin kappale. Sen julkaisi Warner Music singlenä 4. lokakuuta 2014. Kappale oli Euroopassa kaupallinen menestys. Se onnistui pääsemään listan kärkeen Alankomaissa ja Belgiassa. Tämän lisäksi se pääsi kahdenkymmenen parhaan joukkoon Australiassa, Norjassa, Puolassa, Suomessa ja Yhdysvalloissa.


title: Runaway (U & I)

text: Digitaalinen latausDigital remixes


title: Funkytown

text: Funkytown on yhdysvaltalaisyhtye Lipps Incin kappale heidän vuonna 1979 julkaistulta Mouth to Mouth-debyyttistudioalbumilta. Se julkaistiin yhtyeen uran toisena singlenä maaliskuussa 1980. Kappaleen on sanoittanut Steven Greenberg.


title: Funkytown

text: Se sanoitettiin sillä aikaa kun yhtye eli vielä Minneapolisissa, haaveenaan muuttaa New Yorkiin. Kappale pääsi Billboard Hot 100-listalle 29. maaliskuuta 1980 ja vietti 31. toukokuuta lähtien listan kärjessä yhteensä neljä viikkoa. Se oli parhaimmillaan myös Dance-listan soitetuin kappale keväällä 1980.


title: Funkytown

text: Single piti hallussaan ainutlaatuista ennätystä, saavutettuaan singlelistan ensimmäisen sijan yhteensä 28 eri valtiossa. Se oli enemmän kuin millään muulla singlellä aina Madonnan "Hung Upin" julkaisuun asti, joka saavutti listan ensimmäisen sijan 41 valtiossa vuonna 2005. Se saavutti listan kärjen Yhdysvalloissa, Saksassa, Itävallassa, Sveitsissä, Norjassa, Alankomaissa, Australiassa sekä monissa muissa valtioissa. Kappale saavutti listan toisen sijan Isossa-Britanniassa, Ruotsissa ja Yhdysvaltain R&B-listalla. Se oli Lipps Incin ainoa single, mikä on päässyt neljänkymmenen parhaan joukkoon.


title: Viimeiset sanat

text: Viimeisiksi sanoiksi kutsutaan ihmisen viimeiseksi ennen kuolemaansa lausumia sanoja. Kuuluisia viimeisiä sanoja ovat mm. Julius Caesarin "Et tu, Brute" ("Sinäkin Brutukseni") hänen huomatessaan ystävänsä Marcus Brutuksen murhaajiensa joukossa, Terry Kathin "Älä huoli, se ei ole ladattu" (laukaistessaan pistoolin päätänsä vasten) ja keisari Augustuksen väitetysti lausumat sanat "Acta est fabula, plaudite" ("Näytelmä on päättynyt, taputtakaa").


title: Naruto: The Broken Bond

text: Naruto: The Broken Bond on Ubisoftin kehittämä videopeli, jossa nuori ninja, Naruto Uzumaki seikkailee. Naruto: Broken Bondissa ja Naruto: Rise Of A Ninjassa on hyvin paljon samaa. Naruto: Rise Of A Ninjassa ja Broken Bondissa on ainutlaatuiset kontrollit. Näissä tehdään yhdistelmälyöntejä, ja -potkuja käyttämällä ls-, X- ja Y-näppäimiä. Jutsuja tehdään käyttämällä lt-, ls- ja rs-näppäimiä.


title: HattiWatit (albumi)

text: HattiWatit on HattiWatit-yhtyeen toinen studiotallenne. Levy julkaistiin 1998 ja sisältää neljä kappaletta. Levy äänitettiin Hyvinkäällä 19.-21. lokakuuta 1998.


title: Richard Edlund

text: Richard Edlund (s. 6. joulukuuta 1940 Fargo, Pohjois-Dakota) on yhdysvaltalainen elokuvien erikoistehosteteknikko. Hänet on palkittu Oscarilla elokuvista "Tähtien sota" (1977), "Imperiumin vastaisku" (1980), "Kadonneen aarteen metsästäjät" (1981) ja "Jedin paluu" (1983). Hänen luomiaan tehosteita nähdään myös muun muassa elokuvissa "2010" (1984) ja "Ghost – näkymätön rakkaus" (1990).


title: Richard Edlund

text: Edlund syntyi Pohjois-Dakotan Fargossa ja varttui Minnesotan Fergus Fallsissa. Hän opiskeli USC School of Cinema-Television -oppilaitoksessa Los Angelesissa. Yhdysvaltain laivastossa Edlund oli elokuvatehtävissä, siviilissä raitiovaununkuljettajana ja valokuvaajana kunnes pääsi George Lucasin palvelukseen vuosiksi 1975–1983. Hän oli mukana perustamassa Industrial Light & Magic -yhtiötä, mutta siirtyi vuonna 1983 Douglas Trumbullin Boss Film Corporationiin.


title: Richard Edlund

text: Edlund tunnetaan yhdessä Wayne Kimballin kanssa myös Pignose-nimellä tunnetun pienen, kannettavan kitaravahvistimen suunnittelijana.


title: New Day Rising

text: New Day Rising on suomalaisen rockyhtyeen Von Hertzen Brothersin 6. studioalbumi. Se julkaistiin 20. maaliskuuta 2015 levymerkillä Universal Music. Albumin on tuottanut Garth Richardson, joka on työskennellyt mm. Biffy Clyron ja Rage Against the Machinen kanssa, sekä miksaajana toimi Metallican, Alice in Chainsin ja HIMin levyjä miksannut Randy Staub.


title: New Day Rising

text: Albumi debytoi Suomen virallisen listan sijalla 1. Albumin nimikkosingle "New Day Rising" julkaistiin 21. tammikuuta 2015, ja se ylsi Radiosoittolistan sijalle 48. Kappaleen musiikkivideo julkaistiin 10. helmikuuta 2015.


title: New Day Rising

text: Kaikki kappaleet säveltänyt ja sanoittanut Von Hertzen Brothers.


title: Rillankivi

text: Rillankivi on siirtolohkare ja rajakivi Pielaveden, Pihtiputaan ja Pyhäjärven kuntien rajalla. Samassa kohdassa on myös Pohjois-Pohjanmaan, Pohjois-Savon ja Keski-Suomen raja. Rillankivi on alueen tunnetuimpia nähtävyyksiä.


title: Rillankivi

text: On katsottu, että Rillankivi on yksi vuonna 1323 solmitun Pähkinäsaaren rauhan rajakivi. Se on kolmen historiallisen maakunnan, Hämeen, Savon ja Pohjanmaan, rajapyykki. Siihen kaiverretut kuviot pohjautuvat Pähkinäsaaren rauhan jälkeisistä rajalinjoista, jotka muuttuivat jonkin verran suomalaisten edetessä itään 1400-luvulla. Siinä on useita erilaisia hakkauksia, joista tunnistettavissa ovat vuosiluku 1814, Ruotsin valtion rajasymboli niin sanottu valtiolaiva ja useita nimikirjaimiksi tai puumerkeiksi tulkittuja merkintöjä.


title: Rillankivi

text: Kivi on suojeltu vuonna 1964 muinaistieteellisen toimikunnan lausunnon perusteella todennäköisenä Pähkinäsaaren rauhan rajakivenä. Rillankivi on Museoviraston rauhoittama muinaismuisto. Nimi tulee joko Haakon Frillestä (1415) tai Maunu Frillestä (1452), jotka kumpikin selvittelivät raja-asioita valtiovallan toimeksiannosta. Perimätiedon mukaan Rilla (Frille) oli aatelinen sotaherra, maanmittari ja insinööri, jolla oli perin ilkeä luonne. Hänen apulaisensa löivät hänet lopulta hengiltä ja piilottivat ison kiven Rillankiven alle.


title: Rillankivi

text: Rillankiven läheisyydessä on myös edustava Varisvuoren harjumuodostuma. Karjalaisten ikivanha kauppareitti Laatokalta Pohjanlahdelle on kulkenut harjun kautta Maaselän kannaksen yli.


title: Rillankivi

text: Dokumentoituja todisteita siitä, että Rillankivi olisi ollut Pähkinäsaaren rauhan 1323 rajakivi, ei kuitenkaan löydy. Näkyvissä ovat edelleen todennäköisesti 1500-luvulla lisätyt Ruotsin kruunu ja ortodoksiristi. Rillankivi on maakuntien ja läänien rajojen kohtauspaikka.


title: Rillankivi

text: Rajan kulusta on kaksi Pyhäjärveä koskettavaa teoriaa. Jalmari Jaakkolan mukaan raja kulki jostain Koivujärven tienoilta, lähemmin määrittämättömästä Kalliovuoresta pohjoiseen Pyhäjärven itäpuolitse Pyhännän–Pulkkilan kautta harjulinjoja Pattijoen kautta mereen.


title: Rillankivi

text: Vilkunan teorian mukaan, jota Julku on kehitellyt edelleen, raja kulki Pyhäjärven etelä- ja länsipuolitse, Kolima- Muuras-, Alvajärvien ja Rajahoikan kautta tai mahdollisesti Pyhäjärven lounaiskulmaa leikaten, Pyhä- ja Kalajoen välitse vedenjakajaa Pyhäjoen eteläpuolle Petäjäsojaan. Pyhäjoen venetie turvattiin karjalaisten käyttöön.


title: Rillankivi

text: Kiista Pohjanrannan omistuksesta kärjistyi, kun ruotsalaiset rakensivat Olavinlinnan vuonna 1475 salpaamaan karjalaisten pääsyn Pyhäjoen tielle, jolloin he joutuivat Laatokalta tullessaan hankalalle Pielisen–Oulujärven tielle. Kumpikaan teoria ei oleta Rillankiveä Pähkinäsaaren rauhan rajakiveksi.


title: Rillankivi

text: Hämeen ja Savon heimorajan päätepiste Rillankivi on vuonna 1415 Laatokan Hiitolasta Pyhäjoen Hiitolaan vievän 500-kilometrisen venetien varrella. Se on Hämeen ja Savon välisen vuonna 1415 käydyn heimorajan päätepiste, Pohjanmaan, Savon ja Hämeen maakuntien rajojen kohtauspaikka. Paikalla on mahdollisesti polttokenttäkalmisto. Hakkaukset: Ruotsin kruunu, Venäjän risti, nimikirjaimia, vanhin vuosiluku 1415.


title: Rillankivi

text: Vuonna 1500 Pyhäjoki oli Novgorodin rajalinjana. Rajavaatimuksiaan lujittaakseen novgorodilaiset merkitsivät rajalinjakseen Pyhäjoen. Rillankiven ortodoksiristi on ehkä peräisin tältä ajalta. Vielä vuonna 1560 Pohjanmaan ruotsalaiset katsoivat, että Pyhäjoki ja Siikajoki alkavat Venäjän rajalta.


title: Rillankivi

text: Rillankivi ei ollut vuonna 1415 Häme-Savo heimorajan päätepiste, vaan päätepiste oli Lastukoski Nilsiässä. Vasta kolmas Häme-Savo heimorajankäynti vuonna 1452 päättyi Suomenselälle Rillankiven alueella. Vuoden 1323 raja ei kulkenut Rillankiven kautta, vaan vasta noin vuoden 1400 seutuvilla käydyt rajankäynnit eli epäviralliset rajankäynnit. "Jurin ja Maunun" raja oli tällöin jo hämärän peitossa asumattomalla järvialueella Särkilahden ja Suomenselän välillä. Nuo Pohjois-Savon kiertävät "rajat" yhtyivät kuitenkin Suomenselällä Pihtiputaan pohjoisosassa vuonna 1323 raja-alueeseen. Siinä rajat kulkivat vuonna 1323 raja-aluetta "Pohjanrannalle", siellä on säilynyt rajamerkki siltä aikakaudelta Pahkalanjoen varressa (Pathajoki). Kyseinen kivi eli "Kruununkivi" on ainoa sellainen rajamerkki läntisessä Suomessa, jossa on venäläisten käyttämät rajasymbolit eli ortodoksiristi, Pyhän Andreaan lippu ja tavallinen risti, jota venäläiset myös käyttivät, kivessä on myös neljä kruunua. Rajalla on myös paljon etsitty "Pätäjoki" eli Petäjäoja. Petäjäoja laskee Sievin Vanhallakirkolla Vääräjokeen. Petäjäojan latvaosalla on säilynyt vuonna 1856 kartalla ruotsalaisen rajakirjurin vuonna 1323 tekemä virhe, jossa Petäjäjoesta on tehty "Pätäjoki". Nimi ilmenee kahden järven nimessä, eli "Iso Pätäistänjärvi" ja "Wähä Pätäistänjärvi". Rillankivessä ei ole vuosilukua 1415.


title: Rillankivi

text: Jorma Tulkku kirjoittaa 1560-luvun Pohjanmaan jokireittiselvityksen johdosta tehdystä luettelosta, jossa mainitaan Pyhäjoen ja Siikajoen alkavan Venäjän rajalta. Luettelossa mainitaan myös, että Oulujoki tulee Venäjältä. Silloisen rajajoen sanotaan tulevan Venäjän rajan suunnasta. Nämä soveltuvat erittäin hyvin yhteen S. Juholan tutkimuksen kanssa, jossa tuo rajajoki eli Pahkalanjoki ("Pachtajoki") on Lill-Kainusjoen eli Siiponjoen-Vääräjoen yhdistelmän laaksossa. Tämä jokilaakso oli 1560-luvulla vielä hallinollisesti rajajokilaakso. Se tuli maanselältä. Raja kulki sieltä sitten Suomenselkää ja maanselkää Pohjois-Savon pohjoispuolitse, jolloin Pyhäjoen ja Siikajoen latvat olivat Venäjän rajalla. Venäjälle kuuluva alue oli edellä mainitusta Pahkalanjoesta Rajajoelle eli Kaakamajoelle, Kemijoen pohjoispuolelle. Siitä Venäjän raja kulki Rovaniemen kiertäen Kemijärvelle ja sieltä kaartaen etelään Iijoen latvoille. Nämä tiedot täydentävävät Tulkun aloittamaa ja osittain ihmettelemää rajaa. Kyseinen raja on hyvin looginen ja aikaansa sopiva. Siitä on tutkimuksissani kartta, joka havainnollistaa asiaa.


title: KN-08

text: KN-08, myös "Hwasong-13", "No-dong-C" on Pohjois-Korean armeijan liikkuvalle alustalle sijoitettu strateginen ohjus. Ohjus on luultavasti keskipitkän matkan tai ainakin rajoitetun kantomatkan mannertenvälinen ohjus. Ohjus kykenee kuljettamaan ydinkärjen noin 6 000–9 000 km päähän. Ohjuksen uudistettu versio esiteltiin sotilasparaatissa vuonna 2015. Yhdysvaltain armeijan mukaan ohjus luo Pohjois-Korealle uskottavan ydinpelotteen.


title: KN-08

text: Hwasong 13-ohjuksesta on nähty julkisuudessa versiot 1 ja 2. Se on enimmillään 1,9 m läpimittainen ja hieman alle 19 m pitkä. Niinpä se on huomattavasti pienempi kuin Unha-raketti. Ohjuksessa on kolme nestemäistä polttoainetta käyttävää vaihetta.


title: KN-08

text: Ohjuksessa on käytetty monien Makejev-suunnittelutoimiston kehittämien sukellusveneestä laukaistavien ohjusten muunneltuja osia. Ohjusta edelsi keskipitkän matkan Musudan. Ohjuksen versio 1 on rakenteeltaan ikään kuin kuin RSM-40 (R-27) Vysota -ohjus, mihin on lisätty Unha 3-raketin 3. vaihe. Ohjuksen 2. versio muistuttaa jatkettua RSM 40 Vysotaa.


title: KN-08

text: 1. ja 2. rakettivaiheiden moottorit saattavat olla Nodongin tai venäläisen R.27:n moottoreita. Moottorit saattavat olla ohjuksista RSM 40 ja RSM 50.


title: KN-08

text: Ohjus kantaa yli 6 000 km. 500–700 kg painavalla ydinkärjellä se saattaisi kantaa 7 000–7 500 km eli Yhdysvaltain länsirannikolle asti. Se saattaa kantaa ehkä jopa 10 000- 12 000 km.


title: KN-08

text: Pohjois-Korea esitteli näiden jäljitelmiä paraatissa 2012. Ohjusta ei pidetty 2013 kovin toimivana tai tehokkaana. Sen laukaisuvalmistelut vievät tunteja ja vaativat paljon henkilökuntaa.


title: KN-08

text: Yhdysvaltain armeijan edustajien vuonna 2015 antamien lausuntojen mukaan Pohjois-Korea kykenisi Hwasong 13 -ohjuksella ampumaan ydinkärjen Yhdysvaltoihin. Lisäksi maa kykenee rakentamaan ohjukseen sopivan kevyen ydinkärjen. Koska ohjus on liikuteltava, se on vaikeampi tuhota laukaisualustalleen kuin esim. Unha-raketti. Niinpä Pohjois-Korea otti ohjuksen myötä harppauksen kohti uskottavaa ydinpelotetta. Vuoden 2015 lokakuun paraatissa esiteltiin aiempaa hieman pienempiä Hwasong 13 -ohjuksia. Nämä olivat ohjuksen 2. versio. Näiden uskotaan lännessä olevan aitoja ja lisäävän merkittävästi maan ydinpelotetta. Näiden ohjusten kärjet muistuttavat venäläisen sukellusveneestä laukaistavan ohjuksen kärkiä. Pohjois-Korealla arvioitiin olevan kuusi tällaista ohjusta.


title: Mustikkalammi

text: Mustikkalammi on Kanta-Hämeessä Tammelassa oleva järvi, joka kuuluu Turpoonjoen alueeseen. Joki kuuluu Kokemäenjoen vesistön Loimijoen valuma-alueella olevaan Turpoonjoen valuma-alueeseen.


title: Mustikkalammi

text: Järvi on soikion muotoinen ja sen halkaisija on 130 metriä. Sen pinta-alaksi tulee siten 0,98 hehtaaria. Siihen ei tule ojia eikä siitä lähde laskuojaa. Lampi sijaitsee hiekkamaastossa olevassa painaumassa, joka on soistunut rinteisiin saakka. Rinteen alaosassa kulkee metsäautotie, jonka varrella on järven lähellä kaksi loma-asuntoa. Niille pääsee yhdystieltä 2824.


title: Mustikkalammi

text: Järvi sijaitsee Karjuharjun eteläpuolella. Harju on osa Kolmatta Salpausselkään kuuluvaa harjujaksoa ja hiekka-aluetta. Alue kuuluu niin sanottuun Perunnummen hiekkamassiiviin, joka on hyvää pohjavesialuetta. Tämä heijastuu järviin ja lampiin, jotka ovat usein kirkasvetisiä. Koska järvi sijaitsee harjun rinteessä ja seutu on täynnä painanteitä, saattaa järvi olla suppa.


title: Rapalan luolat

text: Rapalan luolat ovat Kangasniemellä Istrualassa Rapalanvuoren selänteen pohjoisosassa sijaitsevat kaksi kallionhalkeamaa. Toinen halkeamista on kiintokallion ja massiivisen irtolohkareen ja toinen halkeama taas on kahden massiivisen irtolohkareen välissä. Jälkimmäisen halkeaman pituus on 20 metriä, syvyys 10 metriä ja pohjan leveys 1–1,5 metriä. Kansanperinteen mukaan läheisen kylän asukkaat ovat asuneet luolissa Ison vihan aikana 1713–1721 vihollista piilossa.


title: Rapalan luolat

text: Rapalan luolat ja kallio on maanomistajan toivomuksesta poistettu vuonna 2013 virallisten luontokohteiden joukosta. Paikalle vievät opasteet ja polku on poistettu eikä luolissa olevia rakenteita kuten portaita enää huolleta. Luolilla ja kalliolla saa kuitenkin vierailla jokamiehenoikeuden nojalla. Luolissa olevat puiset portaat saattavat kuitenkin ajan myötä rapistua vaarallisiksi.


title: Taggia

text: Taggia on kunta Pohjois-Italiassa olevassa Imperian maakunnassa Ligurian alueella. Kunta on jakautunut kahteen keskukseen: Argentiinan laakson ("Valle Argentina") historialliseen keskukseen "Taggiaan" sekä Välimeren rannalla olevaan "Arma di Taggiaan". Alueelta on peräisin pienikokoinen Taggiasca-oliivi.


title: Vielä kerran tunteella

text: Vielä kerran tunteella () on yhdysvaltalaisen draamasarjan "Buffy, vampyyrintappajan" (1997–2003) kuudennen tuotantokauden 7. jakso, ja sarjan ainoa musikaalijakso. Sen on käsikirjoittanut ja ohjannut sarjan luoja Joss Whedon. Jakson ensiesitys oli Yhdysvalloissa UPN-televisiokanavalla 6. marraskuuta 2001. Sarja kertoo Buffy Summersista, mystisten voimien valitsemasta teinistä, joka taistelee vampyyreitä, demoneja ja muita pahuuksia vastaan kuvitteellisessa Sunnydalen kaupungissa.


title: Vielä kerran tunteella

text: Jaksossa Sweet-niminen demoni pakottaa Sunnydalen asukkaat laulamaan ja paljastamaan piilotettuja totuuksia satunnaisilla hetkillä. Samalla jakso keskittyy muutoksiin päähenkilöiden suhteissa, kun totuudet tulevat esiin. Jakson nimi tulee Sweetin laulamasta vuorosanasta; kun hahmot ovat paljastaneet totuutensa ja kohdanneet niiden aiheuttamat seuraukset, Sweet laulaa ”say you're happy now, once more, with feeling”.


title: Vielä kerran tunteella

text: Kaikki vakituiset näyttelijät lauloivat omat osuutensa, joskin jotkut saivat mahdollisimman vähän laulukohtia omasta pyynnöstään. ”Vielä kerran tunteella” on teknisesti sarjan kaikkein monimutkaisin jakso, sillä ylimääräisiä laulu- ja tanssiharjoituksia järjestettiin näyttelijöille samalla kun he työstivät neljää muuta "Buffy"-jaksoa. Jakso merkitsi Joss Whedonin ensimmäistä kertaa säveltäjänä. Hän käytti erilaisia tyylejä 1940-luvun musiikista 1980-luvun power balladeihin ilmaistakseen hahmojen salaisuudet erityisellä tavalla. Jakso sai ensiesityksensä jälkeen hyvän vastaanoton ja erityisesti kehuttiin sen sisältämää huumoria ja nokkeluutta, johon fanit olivat tottuneet. Sitä pidetään yhtenä sarjan parhaimmista ja suosituimmista jaksoista.


title: Vielä kerran tunteella

text: Rutiininomaisella yöaikaisella partiolla hautausmaalla, Buffy laulaa kuinka hänen elämästään on tullut mitäänsanomatonta (”Going Through the Motions”). Seuraavana aamuna taikakaupassa, Buffyn ystävät kertovat myös laulaneensa edellisiltana. Joukko teoretisoi Gilesin johdolla laulamisen syistä ja vaikka eivät aisti välitöntä vaaraa, he päättävät työstää ongelmaa yhdessä, sillä niin he voivat selviytyä mistä tahansa (”I've Got a Theory/Bunnies/If We're Together”). Buffy huomaa, että laulaminen vaikuttaa koko kaupunkiin, kun hän katsoo kaupan ulkopuolelle, missä joukko ihmisiä (sarjan käsikirjoittajan ja vastaavan tuottajan David Furyn johdolla) laulavat ja tanssivat siitä kuinka pesula sai heidän tahransa puhtaiksi (”The Mustard”).


title: Vielä kerran tunteella

text: Tara ja Willow lähtevät kotiin tekemään tutkimusta, mutta viivyttelevät matkalla samalla kun Tara pohtii sitä, kuinka Willow on parantanut hänen elämäänsä (”Under Your Spell”). Seuraavana aamuna Xander ja Anya esittävät dueton, jossa he laulavat asioista, jotka ärsyttävät heitä toisissaan, ja epäilyksistään heidän tulevan avioliittonsa suhteen (”I'll Never Tell”). He tajuavat, että laulut tuovat esiin piilotettuja totuuksia ja myöhemmin vakuuttavat Gilesille, että jokin paha on niiden takana. Väitellessään he ohittavat naisen (käsikirjoittaja-tuottaja Marti Noxon), joka protestoi saamaansa pysäköintisakkoa (”The Parking Ticket”). Samana iltana Buffy vierailee Spiken luona, joka määrää tämän jättämään hänet rauhaan jollei Buffy kerran rakasta häntä (”Rest in Peace”).


title: Vielä kerran tunteella

text: Dawn kertoo Taralle olevansa iloinen, että Tara ja Willow ovat tehneet sovinnon riitansa jälkeen. Koska Taralla ei ole muistikuvaa mistään riidasta, hän epäilee Willow'n käyttäneen taikaa muuttakseen hänen muistiaan. Hän lähtee taikakauppaan etsimään eräästä kirjasta neuvoa jättäen Dawnin yksin. Dawn surkuttelee, ettei kukaan näytä huomaavan häntä (”Dawn's Lament”), mutta joutuu tanssivan demonin Sweetin (Hinton Battle) kätyreiden kaappaamaksi. He vievät Dawnin Bronze-yökerhoon, missä hänen pakoyrityksensä muuttuu tanssiksi kätyreiden kanssa (”Dawn's Ballet”). Sweet ilmestyy ja kertoo Dawnille, että hän on tullut Sunnydaleen saatuaan kutsun ja että hän aikoo ottaa Dawnin vaimokseen ja vievän tämän omaan ulottuvuuteensa (”What You Feel”).


title: Vielä kerran tunteella

text: Taikakaupassa Giles tajuaa, että hänen tulee pysyä poissa Buffyn tieltä, jotta tämä voi ottaa vastuuta Dawnista (”Standing”) ja Tara löytää todisteita Willow'n käyttämästä loitsusta. Giles ja Tara päättävät erikseen jättää rakastamansa henkilöt, eli Buffyn ja Willow'n (”Under Your Spell / Standing-Reprise”). Spiken kiinniottama Sweetin kätyri kertoo Buffylle Dawnin olevan vankina Bronzessa. Giles kieltää joukon auttamasta Buffya, joten tämä menee yksin huolimatta siitä, ettei tunne mitään. Giles muuttaa lopulta mielensä ja joukko lähtee Buffyn perään. Spike päättää vastahakoisesti auttaa Buffy, vaikka ajattelee asioidensa helpottuvan, jos tämä kuolisi, ja Sweet tuumaa, että vaara houkuttelee Buffya (”Walk Through the Fire”).


title: Vielä kerran tunteella

text: Buffy tapaa Sweetin Bronzessa ja tarjoaa itseänsä siskonsa sijasta, jos hän ei saa tapettua Sweetia. Sweetin kysyessä Buffylta mitä hän ajattelee elämästä, Buffy antaa pessimistisen vastauksen sen merkityksestä (”Something to Sing About”). Kun muut saapuvat, Buffy paljastaa että Willow riisti hänet taivaasta, johon Willow reagoi kauhuissaan. Tämän jälkeen Buffy lopettaa laulamisen ja alkaa tanssia niin hurjasti, että alkaa savuta ja on vähällä kuolla, kunnes Spike pysäyttää hänet ja kertoo, että ainoa tapa mennä eteenpäin on jatkaa elämistä. Xander paljastaa, että hän kutsui Sweetin, toivoen onnellista loppua hänen hääsuunnitelmilleen. Sweet kertoo nauttineensa joukosta (”What You Feel-Reprise”) ja katoaa. Scoobiet tajuavat, että heidän väliset suhteensa ovat muuttuneet peruuttamattomasti salaisuuksiensa paljastuttua (”Where Do We Go from Here?”). Spike lähtee Bronzesta, mutta Buffy seuraa häntä ja he suutelevat (”Coda”).


title: Vielä kerran tunteella

text: Joss Whedon oli halunnut tehdä musikaalijakson sarjan alusta lähtien. Whedon ja Anthony Head, joka esitti Gilesia, olivat puhuneet siitä jo vuonna 1996 heidän kuvatessa "Buffyn" pilottijaksoa. Tämä korostui viidennen tuotantokauden aikana, kun hän järjesti Shakespeare -illan kotonaan, jossa luettiin tämän näytelmiä. He alkoivat juoda ja laulaa, josta Whedon sai selville, että osalla näyttelijöistä oli musikaalisia lahjoja. Whedon sävelsi ja sanoitti jakson musiikkikappaleet puolessa vuodessa. Suurin osa jaksosta valmistui hänen kuukauden mittaisen lomansa aikana Cape Codissa. Kun kappaleet olivat valmiita, Whedon ja hänen vaimonsa Kai Cole nauhoittivat demon, jossa pari lauloi kaikkien osat. Whedon lähetti kopion demosta näyttelijöille, jotka kukin reagoivat omalla tavallaan musikaalijaksoon. Anthony Head oli riemuissaan, mutta esimerkiksi Spikea näyttelevä James Marsters ei pitänyt ideasta. Muutamat olivat niin kauhuissaan, että he yrittivät luistaa jaksosta. Musikaali oli suuri taiteellinen riski ja osa pelkäsi, että jos he epäonnistuisivat, heidän uransa olisi pilalla.


title: Vielä kerran tunteella

text: Whedon käytti paljon erilaisia musiikkityylejä säveltäessään kappaleita. Kirjassa "Music, Sound, and Silence in Buffy the Vampire Slayer" kerrotaan kappaleiden sisältävän muun muassa 1940-luvun musiikkia, 1950-luvun swingiä, 1970-luvun stadion-rockia, 1980-luvun power balladeja ja 1990-luvun soft rockia.


title: Vielä kerran tunteella

text: Vierailevat näyttelijät:


title: Gu Kailai

text: Gu Kailai (15. marraskuuta 1958) on kiinalainen entinen laki- ja liikenainen. Vuonna 2012 hänet tuomittiin lievennettyyn kuolemantuomioon brittiläisen liikemies Neil Heywoodin murhasta. Gu tunnetaan myös Kiinan kommunistipuolueen politbyroon entisen jäsenen Bo Xilain vaimona. Bo Xilai pidätettiin vaimonsa tapaan vuonna 2013 ja häntä syytettiin lahjuksista ja vallan väärinkäytöstä. Xilai tuomittiin elinkautiseen vankeuteen.


title: Gu Kailai

text: Gu Kailai syntyi yläluokkaiseen perheeseen ja hänen isänsä kenraali Gu Jingsheng oli tunnettu vallankumouksellinen. Kommunistien noustua valtaan vuonna 1949 Jingshengillä oli valtion virkoja, mutta hänet pidätettiin monien muiden tapaan kulttuurivallankumouksen aikana. Gu Kailai joutui työskentelemään teurastamolla, kunnes saattoi viimein jatkaa lopulta opintojaan. Gu tapasi tulevan miehensä Bo Xilain Liaoningin maakunnassa vuonna 1984 ja pariskunta sai sittemmin yhden pojan. Vuonna 1988 Kailai valmistui lakimieheksi Pekingin yliopistosta ja avasi oman lakitoimistonsa Pekingissä. Kailai on myös kansainvälisen politiikan maisteri ja julkaisi kirjan oikeudenkäynneistä Yhdysvalloissa edustettuaan useita kiinalaisyhtiöitä julkisuutta saaneessa oikeusjutussa. Kun Kailain miehestä Xilaista tuli kommunistisen puolueen johtaja Chongqingissa Kailai sulki toimistonsa vuonna 2007 välttyäkseen väitöksiltä henkilökohtaisesta hyödystä miehensä aseman kautta.


title: Gu Kailai

text: Gu Kailain ja hänelle työskennelleen Zhang Xiaojun murhasyytteistä kerrottiin heinäkuussa 2012. Kiinalaisen median mukaan Kailailla oli ollut liikemies Neil Heywoodin kanssa riitaa taloudellisista intresseistä ja että Kailai ja Zhang myrkyttivät Heywoodin tämän uhattua Kailain pojan turvallisuutta. Heywoodin ja taloudellisten intressien tausta ei ole selvinnyt tarkemmin. Gu Kailain oikeudenkäynti alkoi 9. elokuuta 2012. Länsimaailman median edustajia ei päästetty seuraamaan oikeudenkäyntiä. Uutistoimisto Xinhuan mukaan Kailai tunnusti murhan oikeudenkäynnin aikana selittäen syyksi Heywoodin hänen poikaansa vastaan tekemän uhkauksen. 20. elokuuta Kailai sai lievennetyn kuolemantuomion eli vankeutta. Chongqingin poliisipäällikkö Wang Lijun tuomittiin 15-vuoden vankeusrangaistukseen ja hänen tuomiossaan viitattiin hänen toimintaansa Kailain suhteen.


title: Gu Kailai

text: Jotkut ulkopuoliset tarkkailijat ovat kyseenalaistaneet virallisen version tapahtumista ja arvelleet murhatuomion ja Kilain miehen syytteiden voineen olla osa poliittista peliä.


title: Jeesuksen pilkkaaminen Raamatussa

text: Jeesuksen pilkkaaminen Raamatussa on Raamatusta löytyvät tapahtumat, jotka liittyvät Jeesuksen pilkkaamisiin. Uusi testamentti mainitsee, että Jeesusta pilkattiin ristillä.


title: Jeesuksen pilkkaaminen Raamatussa

text: Evankeliumeiden mukaan Jeesus oli ennustanut, että häntä pilkataan, hänen päälleen syljetään, häväistään, ruoskitaan ja hänet ristiinnaulitaan. Uuden testamentin Jeesuksen pilkkaamiset ovat täynnä ironiaa, samalla kun pilkkaaminen keskittyy Jeesuksen profetaalisuuteen ja kuninkaalliseen olemukseen.


title: Jeesuksen pilkkaaminen Raamatussa

text: Kristuksen kärsimyskertomus kertoo Jeesuksen kokemasta väkivallasta ja kärsimyksistä Juudaksen kavalluksesta lähtien ja ennen ristiinnaulitsemista.


title: Jeesuksen pilkkaaminen Raamatussa

text: Vanha testamentti sisältää useita profetioita Jeesuksen elämän eri vaiheista, myös kiusauksista ja kärsimyksistä, ja Uudessa testamenttissa näihin profetioihin viitataan joko suoraan tekstin sisällöllä tai joissakin käännöksissä on käytössä viittauksia kulloisenkin jakeen profetaaliseen tai samankaltaiseen edeltävään tekstiin.


title: Jeesuksen pilkkaaminen Raamatussa

text:
Jesajan kirjassa viitataan Messiaan kokemaan väkivaltaan ja kidutukseen:
Myös Psalmien kirja on kohtia, joiden on tulkittu profeetallisesti viittaavan ristiinnaulitsemisen tapahtumiin:


title: Jeesuksen pilkkaaminen Raamatussa

text: Tunnetuimmat kiusaamiseen liittyvät tapahtumat Jeesuksen elämässä lienevät olleen neljänkymmenen päivän erämaavaelluksen aikana kokemat kiusaukset, jolloin Saatana kiusasi Jeesusta siteeraamalla itse Raamattua Jeesukselle, fariseusten syytökset ja juonittelut, Juudaksen suudelma ja myöhemmin koettu väkivalta.


title: Kalervo Kumpulainen

text: Kalervo Johannes Kumpulainen (27. lokakuuta 1915 Tohmajärvi – 20. huhtikuuta 1989 Helsinki) oli suomalainen pappi ja näyttelijä. Hän esiintyi sotilaspastorin roolissa Edvin Laineen vuonna 1955 ohjaamassa elokuvassa Tuntematon sotilas. Tämä oli hänen ainoa roolinsa valkokankaalla. Varsinaisena työnään Kumpulainen toimi Helsingissä Paavalin seurakunnan pappina.


title: Eero Taivalsaari

text: Eero Taivalsaari (7. tammikuuta 1939 Otava, Mikkelin maalaiskunta – 27. maaliskuuta 2015 Helsinki) oli suomalainen toimittaja, kirjailija ja kansalaisaktivisti. Hän oli Näköpiiri-lehden päätoimittaja ja kirjoitti yhteiskunnallisista aiheista runsaasti kriittisiä lehtiartikkeleita ja kantaa ottavia kirjoja. Elonkehä-lehden päätoimittajana hän aloitti vuonna 1995 .


title: Joe Eszterhas

text: József A. ”Joe” Eszterhas (s. 23. marraskuuta 1944 Csákánydoroszló, Unkari) on yhdysvaltalainen elokuvakäsikirjoittaja ja kirjailija. Unkarilaisesta Esterházyn aatellissuvusta polveutuva Eszterhas on käsikirjoittanut muun muassa elokuvat "K.O.V.A." (ohj. Norman Jewison, 1978), "Flashdance" (Adrian Lyne, 1983), "Soittorasia" (Costa-Gavras, 1989) ja "Basic Instinct – vaiston varassa" (Paul Verhoeven, 1992). Hän on kirjoittanut myös joitakin tietokirjoja sekä omaelämäkerran nimeltä "Hollywood Animal."


title: Joe Eszterhas

text: Eszterhas syntyi toisen maailmansodan aikana Unkarissa ja vietti osan lapsuuttaan pakolaisleirillä Itävallassa ennen kuin muutti perheineen siirtolaisina Ohion Clevelandiin. Ennen Hollywood-uraansa Eszterhas toimi sanomalehtireportterina kotikaupungissaan sekä vuosina 1971–1974 toimittajana Rolling Stone -lehdessä.


title: Joe Eszterhas

text: Eszterhasin käsikirjoittamat 16 elokuvaa olivat vuoteen 2008 mennessä tuottaneet yhteensä noin miljardi dollaria. 1990-luvun lopulla Eszterhas jätti Hollywoodin, muutti takaisin nuoruutensa Clevelandiin, sairastui kurkunpään syöpään, raitistui ja kiinnostui taas katolisesta uskosta. Hän käsikirjoitti vuonna 2006 ensi-iltansa saaneen unkarilaisen elokuvan "Children of Glory" (Szabadság, szerelem, ohj. Krisztina Goda).


title: Luettelo sirkusta käsittelevistä kirjoista

text: Tämä on luettelo sirkusta käsittelevästä kirjallisuudesta.


title: Michael Lehmann

text: Michael Stephen Lehmann (s. 30. maaliskuuta 1957 San Francisco, Kalifornia) on yhdysvaltalainen elokuva- ja televisio-ohjaaja.


title: Michael Lehmann

text: Lehmann on ohjannut muun muassa elokuvat "Heathers" (1988), "Hudson Hawk – varkaista parhain" (1991), "Airheads – sekopäät" (1994), "Kaikenkarvaiset lemmikit" (1996), "Jättini" (1998), "40 päivää ja 40 yötä" (2002) sekä "Sekavia suhteita" (2007). Lehmann on ohjannut elokuvien lisäksi myös televisiosarjojen jaksoja muun muassa sarjoihin "Big Love", "True Blood", "American Horror Story" ja "Californication".


title: Michael Lehmann

text: Lehmann on saanut urallaan sekä kiitosta että kritiikkiä. Hänen esikoisohjauksensa "Heathers" sai parhaan esikoiselokuvan Film Independent Spirit Awards -palkinnon vuonna 1990, kun taas vuonna 1992 Lehmann sai huonoimman ohjauksen ja huonoimman elokuvan Golden Raspberry -palkinnot elokuvasta "Hudson Hawk – varkaista parhain".


title: Hydratsonit

text: Hydratsonit ovat orgaanisia yhdisteitä, joille tunnusomainen funktionaalinen ryhmä on RRC=NNH. Hydratsoneja valmistetaan tyypillisesti karbonyyliyhdisteen ja hydratsiinin tai hydratsiinijohdannaisen välisellä kondensaatioreaktiolla.


title: Hydratsonit

text: Huoneenlämpötilassa hydratsonit ovat tyypillisesti keltaisia kiteisiä aineita. Alifaattiset hydratsonit ovat luonteeltaan voimakkaasti emäksisiä, kun taas aromaattiset hydratsonit ovat emäksinä heikompia. Hydratsonit hydrolysoituvat vesiliuoksessa neutraaleissa olosuhteissa vain hitaasti karbonyyliyhdisteeksi ja hydratsoniksi, mutta sekä hapot että emäkset katalysoivat tätä reaktiota. Hydratsonit voidaan pelkistää vedyttämällä hydratsiineiksi tai hapettaa atsiineiksi.


title: Hydratsonit

text: Hydratsoneja esiintyy useissa orgaanisen kemian reaktioissa välituotteina tai intermediaatteina. Tällaisia reaktioita ovat muun muassa Fischerin indolisynteesi, karbonyyliyhdisteiden hiilivedyiksi pelkistämiseen käytettävä Wolff–Kishner-pelkistys ja Bamford–Stevens-reaktio, jossa tosyylihydratsonit muodostavat emäksisissä olosuhteissa alkeeneja.


title: Hydratsonit

text: Tyypillisin tapa valmistaa hydratsoneja on aldehydien tai ketonien ja hydratsiinin tai hydratsiinin mono- tai dialkyyli- tai -aryylijohdannaisen välinen kondensaatioreaktio. Aldehydit reagoivat ketoneja nopeammin. Aldehydit myös muodostavat ketoneja helpommin atsiineja erityisesti hydratsiiniylimäärän läsnä ollessa. Tämän vuoksi substituoimatonta hydratsiinia käytetään yleensä valmistettaessa hydratsoneja vain aromaattisista ketoneista. α-Dikarbonyyliyhdisteet ja hydroksiketonit tai -aldehydit kuten monosakkaridit muodostavat osatsonin, joissa on kaksi hydratsonille tyypillistä ryhmää vierekkäisissä hiiliatomeissa.


title: Hydratsonit

text: Hydratsoneja voidaan valmistaa myös oksiimeista hydratsonin avulla ja β-ketohapoista tai β-ketoestereistä ja aromaattisista diatsoniumsuoloista Japp–Klingemann-reaktiolla


title: Benfordin laki

text: Lukujoukko on Benfordin lain mukainen, mikäli joukkoon kuuluvien lukujen ensimmäisten numeroiden (:=d niin kuin "digit") jakaumaan pätee todennäköisyyskaava P(d)=log((d+1)/d).


title: Benfordin laki

text: Benfordin lain mukaisessa lukujoukossa luvun ensimmäinen numero on: 1 n. 30,1:n prosentin todennäköisyydellä; 2 n. 17,6:n; 3 n. 12,5:n; 4 n. 9,7:n; 5 n. 7,9:n; 6 n. 6,7:n; 7 n. 5,8:n; 8 n. 5,1:n tai 9 n. 4,6:n prosentin todennäköisyydellä.


title: Le Jingyi

text: Le Jingyi (, s. 19. maaliskuuta 1975 Shanghai) on kiinalainen uinnin olympiavoittaja ja maailmanmestari.


title: Le Jingyi

text: Le saavutti Barcelonan olympialaisissa 1992 hopeaa 4 × 100 metrin vapaauintiviestissä ja sijoittui kuudenneksi 100 metrin vapaauinnissa. Palman lyhyen radan MM-kilpailuissa 1993 hän voitti maailmanmestaruuden 50 ja 100 metrin vapaauinneissa, 4 × 100 metrin vapaa- ja sekauintiviesteissä sekä 4 × 200 metrin vapaauintiviestissä.


title: Le Jingyi

text: Le voitti Rooman MM-kilpailuissa 1994 kultaa 50 ja 100 metrin vapaauinneissa maailmanennätysajoilla 24,51 ja 54,01. Hän voitti maailmanmestaruuden myös 4 × 100 metrin vapaa- ja sekauintiviesteissä. 200 metrin vapaauinnissa hän oli seitsemäs. Rio de Janeiron lyhyen radan MM-kilpailuissa 1995 hän voitti kultaa 50 ja 100 metrin vapaauinneissa sekä 4 × 100 metrin vapaauintiviestissä.


title: Le Jingyi

text: Le voitti Atlantan olympialaisissa 1996 kultaa 100 metrin vapaauinnissa ajalla 54,60. Hän sai lisäksi hopeaa 50 metrin vapaauinnissa (ajalla 24,90) ja 4 × 100 metrin vapaauintiviestissä. Göteborgin lyhyen radan MM-kilpailuissa 1997 hän saavutti kultaa 4 × 100 metrin vapaa- ja sekauintiviesteissä sekä pronssia 50 ja 100 metrin vapaauinneissa.


title: The Return (albumi)

text: The Return on Vanilla Fudgen albumi joka julkaistiin vuonna 2002 levymerkillä WorldSound Records.


title: He Cihong

text: He Cihong (, s. 6. kesäkuuta 1975) on kiinalainen uinnin maailmanmestari.


title: He Cihong

text: He voitti Rooman MM-kilpailuissa 1994 kultaa 100 metrin selkäuinnissa ajalla 1.00,57, 200 metrin selkäuinnissa ajalla 2.07,40 ja 4 × 100 metrin sekauintiviestissä. Perthin MM-kilpailuissa 1998 hän oli 100 metrin selkäuinnissa kahdeksas.


title: He Cihong

text: He voitti Palmassa 1993 lyhyen radan maailmanmestaruuden 200 metrin selkäuinnissa ja 4 × 100 metrin sekauintiviestissä sekä sai hopeaa 100 metrin selkäuinnissa. Olympialaisissa hän oli Barcelonassa 1992 4 × 100 metrin sekauintiviestissä neljäs ja 100 metrin selkäuinnissa 13:s, Atlantassa 1996 100 metrin selkäuinnissa 26:s.


title: Bo Xilai

text: Bo Xilai on entinen kiinalainen poliitikko ja kommunistisen puolueen politbyroon jäsen. Urallaan hän toimi myös Dalianin pormestarina, Liaoningin kuvernöörinä, Kiinan kauppaministerinä, sekä kommunistisen puolueen Chongqingin johtajana. Xilain poliittinen ura katkesi brittiläisen liikemiehen murhaan, Xilain vaimon Gu Kailain syytteisiin ja tuomioon murhasta, sekä Xilain omiin korruptio- ja vallan väärinkäyttösyytteisiin. Xilai todettiin syylliseksi ja tuomittiin elinikautiseen vankeuteen vuonna 2013.


title: Bo Xilai

text: Bo Xilain perhe kuului Kiian poliittiseen eliittiin. Hänen isänsä Bo Yibo oli armeijan johdossa ja kommunistisen puolueen jäsen. Lapsuutensa Xilai vietti Pekingissä yhdessä muiden merkittävien puolueen jäsenien lasten kanssa. Kulttuurivallankumouksen aikana Bo Yibo menetti asemansa ja hänet vangittiin monien muiden tavoin. Nuorempi Bo joutui viettämään aikaa työleirillä. Sittemmin hän tapasi ensimmäisen vaimonsa Li Danyun ja pariskunta sai pojan vuonna 1976. Kulttuurivallankumouksen päätyttyä Xilai opiskeli historiaa Pekingin yliopistossa. Kommunistiseen puolueeseen hän liittyi vuonna 1980 ja sai journalismin maisterintutkinnon vuonna 1982. Samaan aikaan myös Bon isä sai takaisin asemansa puolueessa.


title: Bo Xilai

text: 1980-luvulla Xilai muutti Liaoningiin, erosi ensimmäisestä vaimostaan ja avioitui Gu Kailain kanssa, joka miehensä tapaan tuli poliittiseen yläluokkaan kuuluvasta perheestä ja oli opiskellut Pekingin yliopistossa lakimieheksi. Parille syntyi poika vuonna 1987. Xilai nimitettiin Dalianin pormestariksi ja hänen saavutuksenaan pidetään kaupungin kehittämistä yhdeksi Kiinan puhtaimmista. Vuonna 2001 hän yleni Liaoningin kuvernööriksi ja kolmea vuotta myöhemmin hänestä tuli Kiinan kauppaministeri. Puoluekokouksessa 2007 Xilai sai paikan politbyroossa ja hänellä arveltiin olleen myös mahdollisuuksia politbyroon pysyvän komitean jäseneksi. Näihin mahdollisuuksiin saattoi vaikuttaa hänen isänsä kuolema saman vuoden tammikuussa.